12. ฐานะการเงินและผลการดำเนินงาน

12.1 สรุปฐานะการเงินและผลการดำเนินงาน

-   สรุปรายงานผู้สอบบัญชี

  ------------ --------------------------------- ------------------------
  ปี 2548       ตรวจสอบโดย นายขจรเกียรติ            บริษัท
               อรุณไพโรจนกุล (ผู้สอบบัญชีรับอนุญาต เลขที่  ไพร้ซวอเตอร์เฮาส์คูเปอร์ส
               3445)                             เอบีเอเอส จำกัด

  ปี 2549       ตรวจสอบโดย นายสมชาย คุรุจิตโกศล      บริษัท เอส.เค. แอคเคาน์แต้นท์
               (ผู้สอบบัญชีรับอนุญาต เลขที่ 3277)        เซอร์วิสเซส จำกัด

  ปี 2550 – ปี   ตรวจสอบโดย นางสาวนงราม เลาหอารีดิลก บริษัท เอเอสที มาสเตอร์ จำกัด
  2551         (ผู้สอบบัญชีรับอนุญาต เลขที่ 4334)        
  ------------ --------------------------------- ------------------------

รายงานของผู้สอบบัญชีในปี 2548 ผู้สอบบัญชีได้แสดงความเห็นแบบไม่มีเงื่อนไขว่า
งบการเงินของบริษัทได้แสดงฐานะการเงิน ณ วันที่ 31 ธันวาคม 2548
และผลการดำเนินงานและกระแสเงินสด สำหรับงวดตั้งแต่วันที่ 29 สิงหาคม 2548 ถึงวันที่ 31
ธันวาคม 2548 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

รายงานของผู้สอบบัญชีในปี 2549 ผู้สอบบัญชีได้แสดงความเห็นแบบไม่มีเงื่อนไขว่า
งบการเงินของบริษัทได้แสดงฐานะการเงิน ณ วันที่ 31 ธันวาคม 2549 ผลการดำเนินงาน
และกระแสเงินสดสำหรับปีสิ้นสุดวันเดียวกัน
โดยถูกต้องตามที่ควรในสาระสำคัญตามหลักการบัญชีที่รับรองทั่วไป โดยงบการเงินของบริษัท
สำหรับงวดระยะเวลาตั้งแต่วันที่ 29 สิงหาคม 2548 (วันจดทะเบียนจัดตั้งบริษัท) ถึงวันที่ 31
ธันวาคม 2548 ตรวจสอบโดยผู้สอบบัญชีอื่น ซึ่งแสดงความเห็นอย่างไม่มีเงื่อนไขตามรายงานลงวันที่
21 เมษายน 2549

รายงานของผู้สอบบัญชีในปี 2550 ผู้สอบบัญชีได้แสดงความเห็นแบบไม่มีเงื่อนไขว่า
งบการเงินของบริษัทได้แสดงฐานะการเงิน ณ วันที่ 31 ธันวาคม 2550 ผลการดำเนินงาน
และกระแสเงินสดสำหรับปีสิ้นสุดวันเดียวกัน
โดยถูกต้องตามที่ควรในสาระสำคัญตามหลักการบัญชีที่รับรองทั่วไป โดยงบการเงินของบริษัท
สำหรับปีสิ้นสุด วันที่ 31 ธันวาคม 2549 ที่นำมาแสดงเปรียบเทียบ ตรวจสอบโดยผู้สอบบัญชีอื่น
ซึ่งได้เสนอรายงานอย่างไม่มีเงื่อนไข ตามรายงานลงวันที่ 30 มีนาคม 2550

รายงานของผู้สอบบัญชีในปี 2551 ผู้สอบบัญชีได้แสดงความเห็นแบบไม่มีเงื่อนไขว่า
งบการเงินของบริษัทได้แสดงฐานะการเงิน ณ วันที่ 31 ธันวาคม 2551 และ 2550
ผลการดำเนินงานและกระแสเงินสด สำหรับปีสิ้นสุดวันเดียวกันของแต่ละปี
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

-   งบดุล

(หน่วย: พันบาท)

[]

[]

-   งบกำไรขาดทุน

[]

-   งบกระแสเงินสด

[]

[]

-   อัตราส่วนทางการเงินที่สำคัญ

[]

12.2 คำอธิบายและการวิเคราะห์ฐานะการเงินและผลการดำเนินงาน

ภาพรวมของผลการดำเนินงาน

บริษัท แอปโซลูท อิมแพค จำกัด (มหาชน) ก่อตั้งขึ้นโดยนายปริน ชนันทรานนท์ ในวันที่ 29
สิงหาคม 2548 เพื่อประกอบธุรกิจให้บริการและผลิตสื่อโฆษณาภายในอาคาร (In-Store Media)
โดยเป็นผู้ให้บริการสื่อโฆษณารายแรกในประเทศไทย และภูมิภาคเอเชีย
ที่ให้บริการสื่อโฆษณาผ่านทางจอภาพ 3 มิติ ซึ่งมีการติดตั้งครั้งแรก ณ ศูนย์การค้าสยามพารากอน
ต่อมา ในปี 2550 บริษัทได้มีการเปลี่ยนแปลงโครงสร้างผู้ถือหุ้น โดยบริษัท อาดามัส
อินคอร์ปอเรชั่น จำกัด (มหาชน) (“อาดามัส”) เดิมชื่อบริษัท อาร์ เค มีเดีย จำกัด (มหาชน)
ได้เข้าซื้อหุ้นของบริษัทในสัดส่วนร้อยละ 99.99 ของทุนจดทะเบียนและเรียกชำระแล้ว จำนวน 150
ล้านบาท จากกลุ่มผู้ถือหุ้นเดิมของบริษัท ทำให้บริษัทมีสถานะเป็นบริษัทย่อยของ อาดามัส หลังจากนั้น
ในเดือนกุมภาพันธ์ 2551 บริษัทได้เพิ่มทุนจดทะเบียนและชำระแล้วเป็น 200 ล้านบาท
และอาดามัสในฐานะผู้ถือหุ้นใหญ่ของบริษัทได้สละสิทธิในการจองซื้อหุ้นเพิ่มทุนดังกล่าว
บริษัทจึงได้ขายหุ้นเพิ่มทุนทั้งหมดให้แก่ผู้ถือหุ้นรายย่อยจำนวน 2 ราย
ทำให้อาดามัสมีสัดส่วนการถือหุ้นในบริษัทลดลงเหลือเป็นสัดส่วนร้อยละ 75 ของทุนชำระแล้ว

ณ ปัจจุบัน บริษัทมีการขยายธุรกิจบริการสื่อออกไปหลากหลายรูปแบบ
รวมถึงการให้บริการสื่อโฆษณาระบบดิจิตอลผ่านทางจอภาพ 2 มิติ
และการให้บริการสื่อโฆษณาที่ไม่ใช่ระบบดิจิตอล (Non-Digital Media) เช่น
ป้ายโฆษณาแบบฉลาก (Shelf Label) ป้ายโฆษณาแบบอุโมงค์ (Tunnel Media) และ
สติ๊กเกอร์บริเวณส่วนต่างๆ ของอาคาร (Wrap) เป็นต้น
โดยบริษัทได้ให้บริการสื่อโฆษณาในลักษณะต่างๆ ดังกล่าว ผ่านศูนย์การค้า
และซุปเปอร์มาร์เก็ตชั้นนำ นอกจากนี้ บริษัทยังได้ขยายเครือข่ายของสื่อโฆษณาผ่านโครงการ
uNetwork
โดยทำสัญญากับสำนักงานคณะกรรมการอุดมศึกษาและมหาวิทยาลัยหลายแห่งทั่วประเทศเพื่อเป็นผู้ให้บริการข่าวสารและกิจกรรมต่างๆ
ของมหาวิทยาลัย ผ่านโครงข่ายจอภาพของบริษัท
ซึ่งได้เริ่มรับรู้รายได้จากโครงการดังกล่าวในช่วงไตรมาสที่ 3 ปี 2551

นอกจากนี้ ในเดือนกันยายน 2551 บริษัทได้เข้าลงทุนโดยถือหุ้นร้อยละ 40
ของทุนชำระแล้วของบริษัท เซ็นทรัล ดิจิตอล มีเดีย จำกัด
ทำให้ต้องจัดทำงบการเงินซึ่งแสดงเงินลงทุนดังกล่าวด้วยวิธีส่วนได้เสียในปี 2551

รายได้

  ------------------------------------------- -------- --------- -------- --------- -------- --------- -------- ---------
                                              2548               2549               2550               2551     

                                              ล้านบาท   ร้อยละ     ล้านบาท   ร้อยละ     ล้านบาท   ร้อยละ     ล้านบาท   ร้อยละ

  รายได้จากการให้บริการสื่อโฆษณา                   6.64     78.62%    58.84    86.74%    119.20   87.81%    174.66   79.28%

  รายได้จากการออกแบบจัดสร้างภาพและภาพยนตร์โฆษณา   0.58     6.81%     0.46     0.68%     2.85     2.10%     42.57    19.32%

  รายได้จากการให้เช่าบริการจอภาพ                  0.00     0.00%     1.05     1.55%     0.47     0.35%     0.06     0.03%

  รวมรายได้จากการให้บริการ                       7.21     85.43%    60.35    88.97%    122.52   90.25%    217.30   98.62%

  รายได้อื่น*                                    1.23     14.57%    7.48     11.03%    13.23    9.75%     3.03     1.38%

  รวมรายได้                                    8.44     100.00%   67.83    100.00%   135.75   100.00%   220.33   100.00%
  ------------------------------------------- -------- --------- -------- --------- -------- --------- -------- ---------

หมายเหตุ : รายได้อื่นได้แก่ ส่วนลดรับจากการจ่ายชำระหนี้สินภายใต้สัญญาเช่าซื้อก่อนกำหนด
กำไรจากการขายและเช่ากลับคืนรอตัดบัญชีโอนเป็นรายได้ กำไรจากอัตราแลกเปลี่ยน
กำไรจากการลงทุนในหลักทรัพย์เพื่อค้า และดอกเบี้ยรับ เป็นต้น

บริษัทมีรายได้รวมเท่ากับ 8.44 ล้านบาทในปี 2548 และปรับเพิ่มขึ้นเป็น 67.82 ล้านบาท
135.76 ล้านบาท และ 220.33 ล้านบาท ในปี 2549 - 2551ตามลำดับ
หรือคิดเป็นอัตราเพิ่มขึ้นประมาณร้อยละ 167.83 (เมื่อปรับรายได้รวมของปี 2548
เป็นรายได้ต่อปีเพื่อการเปรียบเทียบ) ร้อยละ 100.16 และ ร้อยละ 62.29 ตามลำดับ

บริษัทได้เริ่มดำเนินธุรกิจเมื่อวันที่ 29 สิงหาคม 2548
ด้วยการให้บริการและผลิตสื่อโฆษณาในรูปแบบของจอภาพ 3 มิติ เป็นครั้งแรกในประเทศไทย ณ
ศูนย์การค้าชั้นนำ โดยได้ทำสัญญาติดตั้งและบริการสื่อดิจิตอลมัลติมีเดียผ่านจอภาพ 3
มิติบนพื้นที่ของศูนย์การค้าสยามพารากอน และศูนย์การค้า ดิ เอ็มโพเรียม เป็นเวลา 10 ปี
โดยงานโฆษณาจะออกมาในรูปลักษณ์ 3 มิติที่เป็นภาพเคลื่อนไหวเสมือนมีชีวิตลอยออกมานอกจอภาพ
ซึ่งสามารถมองเห็นได้โดยไม่ต้องใช้แว่นตาหรืออุปกรณ์ใด ๆ เพื่อช่วยในการเห็นภาพเป็น 3 มิติ
ในมุมมองกว้างถึง 120 องศา ทั้งนี้ บริษัทมีรายได้จากการให้บริการเป็นระยะเวลาประมาณ 4
เดือนในปี 2548 เท่ากับ 7.21 ล้านบาท โดยแบ่งเป็นรายได้จากการให้บริการสื่อโฆษณา 3 มิติ
จำนวน 6.64 ล้านบาท และรายได้จากการผลิตสื่อโฆษณา 3 มิติ จำนวน 0.58 ล้านบาท
หรือคิดเป็นอัตราร้อยละ 92 และร้อยละ 8 ของรายได้จากการให้บริการ ตามลำดับ ในปี 2549
บริษัทมีรายได้จากการให้บริการเพิ่มขึ้นเป็น 60.35 ล้านบาท ซึ่งมีสาเหตุหลักมาจากรายได้ในปี
2548 เป็นรายได้จากการประกอบธุรกิจเพียงประมาณ 4 เดือนเท่านั้น
โดยมีรายได้จากการขายโฆษณาในสื่อ 3 มิติเป็นหลัก ซึ่งอยู่ในระยะเริ่มต้นของการดำเนินธุรกิจ
ต่อมา เมื่อเอเจนซี่ของผลิตภัณฑ์ต่างๆ
พบว่าสื่อโฆษณาของบริษัทสามารถดึงดูดความสนใจและสามารถสร้างภาพลักษณ์ต่อกลุ่มลูกค้าเป้าหมายได้
ทำให้บริษัทมีรายได้จากการขายสื่อโฆษณา 3 มิติเติบโตเพิ่มขึ้นอย่างมากจาก 6.64 ล้านบาท ในปี
2548 เป็น 41.64 ล้านบาทในปี 2549 หรือคิดเป็นร้อยละ 69.00 ของรายได้จากการให้บริการ
อีกทั้ง บริษัทได้ขยายขอบเขตการให้บริการโดยการขายสื่อโฆษณา 2 มิติ (จอภาพ LCD)
ในช่วงครึ่งหลังของปี 2549
โดยได้ทำสัญญาสำหรับการติดตั้งและบริการสื่อดิจิตอลมัลติมีเดียผ่านจอภาพ 2 มิติ
บนพื้นที่ในซุปเปอร์มาร์เก็ตชั้นนำ ได้แก่ Home Fresh Mart และ Gourmet Market เป็นเวลา
5 ปี เพื่อติดตั้งจอภาพ LCD ไว้ตามหัวชั้นแสดงสินค้า (End Cap Media)
ซึ่งเป็นพื้นที่ตั้งสำหรับโฆษณาที่ดีที่สุดของซุปเปอร์มาร์เก็ต
เนื่องจากเป็นจุดที่ผู้ซื้อสินค้าต้องเดินผ่านและสังเกตเห็นได้ง่าย
และช่วยสนับสนุนให้ผู้ซื้อสินค้าตัดสินใจซื้อสินค้า ณ จุดขาย
ทำให้ได้รับการตอบรับเป็นอย่างดีจากลูกค้า และมีรายได้ในส่วนนี้เพิ่มขึ้น 17.20 ล้านบาทในปี
2549 หรือคิดเป็นร้อยละ 28.49 ของรายได้จากการให้บริการ นอกจากนี้
บริษัทยังมีรายได้จากการให้เช่าจอภาพ และรายได้จากการผลิตสื่อโฆษณา คิดเป็นสัดส่วนร้อยละ
1.74 และร้อยละ 0.77 ของรายได้จากการให้บริการ ตามลำดับ

ในปี 2550 บริษัทมีรายได้จากการให้บริการเพิ่มขึ้นเป็น 122.53 ล้านบาท
หรือคิดเป็นอัตราเติบโตประมาณร้อยละ 103.03 เมื่อเทียบกับปี 2549
โดยแบ่งเป็นรายได้จากการขายสื่อโฆษณา จำนวน 119.21 ล้านบาท
และรายได้จากการให้เช่าจอภาพ และรายได้จากการผลิตสื่อโฆษณา จำนวนรวม 3.32 ล้านบาท
หรือคิดเป็นสัดส่วนร้อยละ 97.29 และร้อยละ 2.71 ของรายได้จากการให้บริการ ตามลำดับ
โดยสาเหตุหลักของการเพิ่มขึ้นของรายได้มาจากการขายสื่อโฆษณา 2 มิติ ซึ่งมีรายได้เพิ่มขึ้นจาก
17.20 ล้านบาทในปี 2549 เป็น 62.25 ล้านบาทในปี 2550
ซึ่งคิดเป็นอัตราเติบโตประมาณร้อยละ 262 โดยบริษัทได้ทำสัญญาติดตั้งจอภาพ 3
มิติบนพื้นที่ของศูนย์การค้ามาบุญครอง เป็นเวลา 4 ปี 6 เดือนด้วย และเริ่มมีรายได้ในช่วงปลายปี
2550 อีกทั้งในปี 2550 บริษัทได้เริ่มมีรายได้จากการให้บริการโฆษณารูปแบบใหม่ (Innovative
Media) ที่ไม่ใช่ระบบดิจิตอล
โดยบริษัทได้ทำบันทึกข้อตกลงสำหรับการติดตั้งและบริหารโฆษณาบนพื้นที่ของ Home Fresh Mart
และ Gourmet Market เพื่อให้บริการโฆษณาในรูปแบบของแผ่นป้ายโฆษณาประกอบชั้นแสดงสินค้า
เช่น ป้ายโฆษณาแบบฉลาก (Shelf Label) ป้ายโฆษณาแบบผุดขึ้น (Shelf Pop-up)
ป้ายโฆษณาแบบแถบ (Shelf Banner) ป้ายโฆษณาแบบอุโมงค์ (Tunnel Media)
และป้ายโฆษณาแบบกรอบ (Shelf Frame) เพื่อเป็นการ

โฆษณา และประชาสัมพันธ์สินค้า ณ จุดขายโดยตรง โดยไม่มีกำหนดระยะเวลาสิ้นสุดของสัญญา
นอกจากนี้
บริษัทได้ทำบันทึกข้อตกลงสำหรับการติดตั้งและบริหารโฆษณาบนพื้นที่ภายในห้างสรรพสินค้าและลานจอดรถของศูนย์การค้าเดอะมอลล์ทุกสาขา
เป็นเวลา 5 ปี เพื่อให้บริการโฆษณาบริเวณส่วนต่าง ๆ ของอาคาร (Wrap)
โดยการนำแผ่นโฆษณาหุ้มบริเวณบันไดเลื่อน ประตูห้องน้ำ ประตูลิฟท์ เสา และพื้น
และการให้บริการโฆษณาบริเวณส่วนหน้าของรถเข็น (Cart Media)
และซุ้มประตูทางเข้าซุปเปอร์มาร์เก็ต เป็นต้น โดยบริษัทมีรายได้จากการให้บริการในส่วนนี้เท่ากับ
10.33 ล้านบาท หรือคิดเป็นประมาณร้อยละ 8.43 ของรายได้จากการให้บริการ

ในปี 2551 บริษัทมีรายได้รวมเท่ากับ 220.33 ล้านบาท เพิ่มขึ้นจากปี 2550 ซึ่งมีรายได้รวม
135.76 ล้านบาท หรือคิดเป็นอัตราเพิ่มขึ้นร้อยละ 62.29
โดยสาเหตุหลักที่มีรายได้เพิ่มขึ้นเนื่องมาจากการเพิ่มขึ้นของรายได้จากการออกแบบจัดสร้างภาพและภาพยนตร์โฆษณา
และรายได้จากการให้บริการสื่อโฆษณาเป็นสำคัญ โดยเพิ่มขึ้นประมาณร้ร้อยละ 1,392.20
และร้อยละ 46.53 ตามลำดับ เมื่อเทียบกับปีที่ผ่านมา ทั้งนี้ ในปี 2551
บริษัทมีรายได้จากการให้บริการสื่อโฆษณาจำนวน 174.66 ล้านบาท หรือคิดเป็นร้อยละ 79.28
ของรายได้รวม ซึ่งมาจากรายได้จากการขายสื่อโฆษณาที่เป็นระบบดิจิตอลผ่านจอภาพ 2 มิติ และ 3
มิติ เท่ากับ 155.97 ล้านบาท และรายได้จากการขายสื่อโฆษณาที่ไม่ใช่ระบบดิจิตอล เท่ากับ
18.69 ล้านบาท นอกจากนี้ บริษัทมีรายได้จากการผลิตสื่อโฆษณาเท่ากับ 42.57 ล้านบาท
และรายได้จากการให้เช่าจอภาพเท่ากับ 0.06 ล้านบาท หรือคิดเป็นประมาณร้อยละ 19.32
และร้อยละ 0.03 ของรายได้รวม ตามลำดับ โดยในช่วงไตรมาสที่ 1 ปี 2551
บริษัทได้ทำสัญญาติดตั้งและบริการสื่อดิจิตอลมัลติมีเดียผ่านจอภาพ 2 มิติบนพื้นที่ของบิ๊กซี
ซูเปอร์เซ็นเตอร์ เป็นเวลา 3 ปี ซึ่งบริษัทได้เริ่มรับรู้รายได้ตั้งแต่เดือนเมษายน 2551 เป็นต้นไป
และในช่วงไตรมาสที่ 3 ปี 2551
บริษัทได้เริ่มรับรู้รายได้จากการให้บริการสื่อโฆษณาสำหรับโครงการ uNetwork ในเฟสแรก

ในปี 2548 บริษัทมีรายได้อื่นเท่ากับ 1.23 ล้านบาท
โดยมีกำไรจากอัตราแลกเปลี่ยนคิดเป็นประมาณร้อยละ 95.13 ของรายได้อื่น
ซึ่งเกิดจากการที่บริษัทได้กำไรอัตราแลกเปลี่ยนจากการนำเข้าจอภาพ 3 มิติจากต่างประเทศ
ในขณะที่ในปี 2549 บริษัทมีรายได้อื่นเพิ่มขึ้นเป็น 7.48 ล้านบาท
โดยมีรายได้จากส่วนลดเจ้าหนี้ค่าทรัพย์สินจำนวน 4.86 ล้านบาท
ซึ่งเป็นส่วนลดพิเศษที่บริษัทได้รับจากเจ้าหนี้ค่าทรัพย์สินจากการชำระหนี้ก่อนกำหนดเวลา
และรับรู้รายได้จากกำไรจากการขายและเช่ากลับคืนรอตัดบัญชี จำนวน 2.13 ล้านบาท
ซึ่งเป็นรายได้ที่เกิดขึ้นจากการที่บริษัทได้ขายจอภาพ 3 มิติ จำนวน 234 เครื่อง
ให้กับสถาบันการเงินแห่งหนึ่ง ในราคาที่สูงกว่าราคาทุนตามบัญชี
และได้เช่าจอภาพดังกล่าวกลับคืนตามสัญญาเช่าซื้อ
จึงมีการทยอยตัดบัญชีรับรู้กำไรจากการขายและเช่ากลับคืน จำนวน 7.53 ล้านบาท
เป็นรายได้ไปตลอดอายุสัญญาเช่า 3 ปี สำหรับในปี 2550 บริษัทมีรายได้อื่นเพิ่มขึ้นเป็น 13.23
ล้านบาท โดยแบ่งเป็นรายได้จากส่วนลดของการชำระหนี้สินตามสัญญาเช่าซื้ออุปกรณ์และเน็ทเวิร์ก
(network) ก่อนกำหนด จำนวน 10.01 ล้านบาท
และการรับรู้กำไรจากการขายและเช่ากลับคืนทรัพย์สินที่เกิดขึ้นในปี 2549 จำนวน 2.41 ล้านบาท
ซึ่งคิดเป็นร้อยละ 75.66 และร้อยละ 18.22 ของรายได้อื่น ตามลำดับ สำหรับปี 2551
บริษัทมีรายได้อื่น 3.03 ล้านบาท
ซึ่งประกอบด้วยการรับรู้กำไรจากการขายและเช่ากลับคืนทรัพย์สินที่เกิดขึ้นในปี 2549 เป็นหลัก

ต้นทุนการให้บริการ

ต้นทุนการให้บริการที่สำคัญของบริษัท ได้แก่
ค่าตอบแทนสำหรับการใช้พื้นที่ในการให้บริการโฆษณาในห้างสรรพสินค้าที่ต้องแบ่งให้แก่เจ้าของสถานที่ตามสัดส่วนของรายได้
ค่าเสื่อมราคาของจอภาพ 2 มิติ และ 3 มิติ ค่าตัดจำหน่ายของโปรแกรมคอมพิวเตอร์ ค่าจ้าง
และเงินเดือนของฝ่ายปฏิบัติการ โดยมีจำนวนรวมเท่ากับ 4.01 ล้านบาท ในปี 2548 เพิ่มขึ้นเป็น
43.53 ล้านบาท 63.34 ล้านบาท และ 107.58 ล้านบาท ในปี 2549 - 2551 ตามลำดับ ซึ่ง

ต้นทุนการให้บริการที่เพิ่มขึ้นเป็นไปตามการเติบโตของรายได้จากการให้บริการของบริษัท
โดยเพิ่มขึ้นในอัตราที่ต่ำกว่าการเติบโตของรายได้
เนื่องจากมีต้นทุนส่วนหนึ่งซึ่งมีสัดส่วนคิดเป็นประมาณร้อยละ 60 ของต้นทุนการให้บริการในปี 2551
เป็นต้นทุนคงที่ที่ไม่ได้ผันแปรตามการเพิ่มขึ้นของรายได้ ซึ่งได้แก่ ค่าเสื่อมราคาของจอภาพ 2 มิติ
และ 3 มิติ ค่าตัดจำหน่ายของโปรแกรมคอมพิวเตอร์ และเงินเดือนของฝ่ายปฏิบัติการ เป็นต้น ทั้งนี้
เมื่อพิจารณาถึงสัดส่วนต้นทุนการให้บริการต่อรายได้จากการให้บริการ พบว่า
บริษัทมีสัดส่วนดังกล่าวประมาณร้อยละ 55.58 ในปี 2548 เพิ่มเป็นร้อยละ 72.14 ในปี 2549
ซึ่งมีสาเหตุหลักมาจากรายได้ของบริษัทเกือบทั้งหมดในปี 2548 เป็นรายได้จากสื่อโฆษณา 3 มิติ
ซึ่งบริษัทได้ทำสัญญาจ่ายค่าตอบแทนเป็นจำนวนเวลาสำหรับการโฆษณา (Time Sharing)
ของห้างสรรพสินค้า หรือศูนย์การค้านั้นๆ ตามที่ตกลงกัน จึงไม่มีต้นทุนค่าตอบแทนเป็นตัวเงิน
อย่างไรก็ดี รายได้ที่ได้รับจากการขายสื่อโฆษณาใน Home Fresh Mart ที่เกิดขึ้นในปี 2549
เป็นการแบ่งรายได้ซึ่งตกลงกันเป็นร้อยละของรายได้จากการขายสื่อโฆษณา (Revenue Sharing)
ทำให้สัดส่วนต้นทุนดังกล่าวเพิ่มสูงขึ้นในปี 2549 ทั้งนี้ ในปี 2550
บริษัทได้มีการขยายขอบเขตการให้บริการไปที่ Home Fresh Mart และ Gourmet Market
รวมทั้งได้ขยายพื้นที่การให้บริการไปที่บิ๊กซี ซูเปอร์เซ็นเตอร์ และโครงการ uNetwork ในปี 2551
ส่งผลให้บริษัทมีรายได้จากการให้บริการเพิ่มขึ้นอย่างมากในปี 2550 และปี 2551
กอปรกับการที่บริษัทมีการควบคุมและบริหารต้นทุนการให้บริการอย่างมีประสิทธิภาพ โดยใช้วิธี
outsource ให้บริษัทตัวแทนโฆษณาช่วยขายเวลาโฆษณา
ทำให้ไม่ต้องเพิ่มจำนวนพนักงานตามรายได้ที่เพิ่มมากขึ้น
ทำให้มีสัดส่วนต้นทุนการให้บริการต่อรายได้จากการให้บริการในปี 2550 – 2551 ลดลงเป็นร้อยละ
51.69 และร้อยละ 49.51 ตามลำดับ

กำไรขั้นต้น

ในปี 2548 – 2551 บริษัทมีกำไรขั้นต้น 3.20 ล้านบาท 16.81 ล้านบาท 59.19 ล้านบาท และ
109.71 ล้านบาท ตามลำดับ โดยกำไรขั้นต้นมีจำนวนเพิ่มขึ้นตามรายได้จากการให้บริการที่เพิ่มขึ้น
อย่างไรก็ตาม เมื่อพิจารณาอัตรากำไรขั้นต้นของรายได้จากบริการสื่อโฆษณา
จะพบว่าอัตรากำไรขั้นต้นมีสัดส่วนเท่ากับ ร้อยละ 44.42 ร้อยละ 27.86 ร้อยละ 48.31
และร้อยละ 50.49 ตามลำดับ ทั้งนี้ สาเหตุหลักที่ทำให้อัตราส่วนกำไรขั้นต้นลดลงในปี 2549
มาจากการเพิ่มขึ้นของรายได้ในส่วนของสื่อโฆษณาที่มีการแบ่งค่าตอบแทนตามสัดส่วนของรายได้ให้กับห้างสรรพสินค้าที่ติดตั้งอุปกรณ์จอภาพ
เช่น บริการโฆษณาผ่านจอภาพ 2 มิติ และบริการสื่อโฆษณาที่มิใช่ดิจิตอลใน Home Fresh Mart
และ Gourmet Market ทุกสาขา ในขณะที่ในปี 2548
บริษัทไม่มีค่าใช้จ่ายในการจ่ายค่าตอบแทนในส่วนนี้
เนื่องจากบริษัทตกลงจ่ายค่าตอบแทนในรูปของการให้บริการโฆษณาตามที่กล่าวในต้นทุนการให้บริการข้างต้น
นอกจากนี้ จากการขยายขอบเขตการให้บริการเพิ่มขึ้นในปี 2550 และปี 2551
ซึ่งส่งผลให้บริษัทมีรายได้จากการให้บริการเพิ่มขึ้น
จึงทำให้บริษัทมีอัตรากำไรขั้นต้นเพิ่มขึ้นอย่างต่อเนื่องจากปี 2549 และปี 2550 จึงแสดงให้เห็นว่า
บริษัทมีความสามารถและศักยภาพในการทำกำไรเพิ่มสูงขึ้น

ค่าใช้จ่ายในการขายและบริหาร

ค่าใช้จ่ายในการขายและบริหารที่สำคัญ ได้แก่ เงินเดือนและค่าใช้จ่ายเกี่ยวกับพนักงาน
ค่าเช่าสำนักงาน ค่าเสื่อมราคาของอุปกรณ์สำนักงานและยานพาหนะ และค่าใช้จ่ายทางการตลาด
โดยในปี 2548 และปี 2549 มีจำนวนเท่ากับ 16.11 ล้านบาท และ 14.53 ล้านบาท ตามลำดับ
ทั้งนี้ เมื่อพิจารณาถึงสัดส่วนค่าใช้จ่ายในการขายและบริหารต่อรายได้รวม
พบว่ามีสัดส่วนลดลงอย่างมากจากร้อยละ 190.82 ในปี 2548 เหลือร้อยละ 21.42 ในปี 2549
เนื่องจากในปี 2548 มีค่าที่ปรึกษาทางเทคนิคเกี่ยวกับการติดตั้งเทคโนโลยี 3 มิติประมาณ 8
ล้านบาท และค่าใช้จ่ายที่เกี่ยวข้องในการจัดตั้งบริษัท ซึ่งเป็นค่าใช้จ่ายที่เกิดขึ้นครั้งเดียวในปี 2548
ในขณะที่มีรายได้จากการให้บริการเพียง 4 เดือน จึงไม่เพียงพอที่จะครอบคลุมค่าใช้จ่ายคงที่
ซึ่งได้แก่ เงินเดือนพนักงาน และค่าเสื่อมราคา
ส่งผลทำให้สัดส่วนค่าใช้จ่ายในการขายและบริหารต่อรายได้รวมในช่วงปีดังกล่าว
มีสัดส่วนที่สูงมากอย่างผิดปกติ

ทั้งนี้ ในงบการเงินปี 2550 และ 2551 บริษัทได้จัดประเภทรายการในงบการเงินใหม่
โดยได้แยกค่าใช้จ่ายในการขาย ค่าใช้จ่ายในการบริหาร และค่าตอบแทนผู้บริหารออกจากกัน
และได้นำค่าคอมมิชชั่นที่จ่ายให้แก่บริษัทตัวแทนโฆษณาที่บริษัทได้เริ่มทำสัญญาในปี 2550
ไปรวมเป็นค่าใช้จ่ายในการขาย ทำให้บริษัทมีค่าใช้จ่ายในการขายเท่ากับ 26.02 ล้านบาทในปี
2550 และเพิ่มเป็น 37.63 ล้านบาทในปี 2551 หรือเพิ่มขึ้นร้อยละ 44.62
และมีค่าใช้จ่ายในการบริหารเท่ากับ 9.65 ล้านบาทในปี 2550 และเพิ่มเป็น 13.93 ล้านบาทในปี
2551 หรือเพิ่มขึ้นร้อยละ 44.35 และมีค่าตอบแทนผู้บริหารเท่ากับ 5.63 ล้านบาทในปี 2550
และเพิ่มเป็น 7.22 ล้านบาทในปี 2551 หรือเพิ่มขึ้นร้อยละ 28.22 ทั้งนี้
เมื่อพิจารณาถึงสัดส่วนของค่าใช้จ่ายดังกล่าวต่อรายได้รวม พบว่ามีสัดส่วนลดลงจากร้อยละ 30.42
ในปี 2550 เหลือร้อยละ 26.68 ในปี 2551

ดอกเบี้ยจ่าย

จากการดำเนินงานที่ผ่านมา บริษัทไม่เคยมีเงินกู้ระยะยาวกับสถาบันการเงิน
แต่ใช้เงินทุนหมุนเวียนจากแหล่งเงินทุนจากการเพิ่มทุนของผู้ถือหุ้น
เงินทุนหมุนเวียนจากผลการดำเนินงาน เงินกู้ยืมจากบริษัทที่เกี่ยวข้องและกรรมการ
และการทำสัญญาเช่าซื้อทรัพย์สิน เป็นแหล่งเงินหลักในการดำเนินธุรกิจ ทั้งนี้ ในปี 2548
บริษัทไม่มีดอกเบี้ยจ่าย เนื่องจากบริษัทใช้เงินทุนจากผู้ถือหุ้นในการซื้อทรัพย์สิน ซึ่งได้แก่ จอภาพ 3
มิติ และเครื่องใช้สำนักงาน และได้ทำสัญญาเช่าซื้ออุปกรณ์และเน็ทเวิร์ก
ซึ่งมีกำหนดให้เริ่มชำระเงินต้นคืนพร้อมดอกเบี้ยตั้งแต่เดือนมิถุนายน 2549 เป็นต้นไป อย่างไรก็ตาม
ในปี 2549 บริษัทได้บริหารโครงสร้างทุนและกระแสเงินสด โดยการขายจอภาพ 3 มิติ จำนวน
234 เครื่อง และทำสัญญาเช่าซื้อจอภาพดังกล่าวกลับคืน
ทำให้มีดอกเบี้ยจ่ายภายใต้สัญญาเช่าซื้อจำนวน 4.93 ล้านบาท 5.28 ล้านบาท และ 2.95
ล้านบาท ในปี 2549-2551 ตามลำดับ นอกจากนี้ ในปี 2550 บริษัทมีการกู้เงินจาก อาดามัส
ซึ่งเป็นบริษัทแม่ และกรรมการของบริษัท จำนวน 37 ล้านบาท และ 6 ล้านบาท ตามลำดับ
และได้ชำระคืนอาดามัสในระหว่างปี จำนวน 12 ล้านบาท
ทำให้มีดอกเบี้ยจ่ายสำหรับเงินกู้ยืมดังกล่าวเป็นจำนวน เงินรวม 0.08 ล้านบาท สำหรับปี 2551
บริษัทได้ชำระคืนหนี้เงินกู้ยืมกรรมการของบริษัททั้งจำนวนตั้งแต่ต้นปี
ทำให้ไม่มีภาระดอกเบี้ยจ่ายเพิ่มเติมสำหรับเงินกู้ยืมกรรมการ
และได้ชำระหนี้คืนอาดามัสทั้งหมดจำนวน 25 ล้านบาท ทำให้มีดอกเบี้ยจ่ายในปี 2551 เท่ากับ
0.09 ล้านบาท ทั้งนี้ ในเดือนธันวาคม 2551
บริษัทได้ชำระดอกเบี้ยค้างจ่ายทั้งจำนวนสำหรับเงินกู้ยืมดังกล่าวที่เกิดขึ้นในปี 2550 และงวด 9
เดือนปี 2551 ซึ่งมีมูลค่ารวมทั้งสิ้น 0.17 ล้านบาท

ภาษีเงินได้นิติบุคคล

ในปี 2548 บริษัทมีขาดทุนก่อนภาษี จำนวน 11.67 ล้านบาท จึงไม่มีภาระภาษีเงินได้นิติบุคคล
ส่วนในปี 2549 บริษัทมีกำไรก่อนภาษี จำนวน 4.83 ล้านบาท โดยบริษัทไม่ต้องเสียภาษีในปี 2549
เนื่องจากบริษัทได้นำผลขาดทุนที่เกิดขึ้นในปี 2548 ไปหักออกจากกำไรในปี 2549 ทั้งจำนวน
นอกจากนี้ ในปี 2549
บริษัทได้รับสิทธิพิเศษยกเว้นภาษีเงินได้นิติบุคคลจากคณะกรรมการส่งเสริมการลงทุน
สำหรับกำไรสุทธิที่เกิดขึ้นจากการให้บริการในธุรกิจซอฟต์แวร์ ประเภท Digital Content
เป็นเวลา 8 ปี ซึ่งการให้บริการในธุรกิจซอฟต์แวร์ประเภท Digital Content ได้แก่
การสร้างและผลิตสื่อโฆษณา 3 มิติ และค่าเผยแพร่สื่อโฆษณา 3 มิติ

ในปี 2550 บริษัทมีกำไรก่อนภาษี จำนวน 25.77 ล้านบาท
ซึ่งประกอบด้วยกำไรจากธุรกิจที่ไม่ได้รับการส่งเสริมการลงทุน จำนวน 13.97 ล้านบาท ทั้งนี้
บริษัทได้นำผลขาดทุนส่วนที่เหลือที่เกิดขึ้นในปี 2548 ไปหักออกจากกำไรในปี 2550 ได้บางส่วน
ทำให้บริษัทมีภาระภาษีลดลงเหลือเท่ากับ 2.40 ล้านบาท สำหรับในปี 2551
บริษัทมีกำไรก่อนภาษีเท่ากับ 50.92 ล้านบาท ซึ่งมาจากธุรกิจที่ได้รับการส่งเสริมการลงทุน
และธุรกิจที่ไม่ได้รับการส่งเสริมการลงทุน จำนวน 46.13 ล้านบาท และ 4.79 ล้านบาท
ตามลำดับ โดยบริษัทมีภาระภาษีจากกำไรที่ไม่ได้รับการส่งเสริมการลงทุนดังกล่าวทั้งจำนวน เท่ากับ
1.47 ล้านบาท เนื่องจากได้ใช้สิทธิยกเว้นภาษีจากขาดทุนที่เกิดขึ้นในปี 2548 หมดแล้ว

กำไร(ขาดทุน)สุทธิ

บริษัทมีผลขาดทุนสุทธิในปี 2548 จำนวน 11.67 ล้านบาท หรือคิดเป็นอัตราขาดทุนสุทธิร้อยละ
-138.31 และมีกำไรสุทธิ จำนวน 4.84 ล้านบาท 23.37 ล้านบาท และ 49.45 ล้านบาท ในปี
2549 - 2551 ตามลำดับ หรือคิดเป็นอัตรากำไรสุทธิร้อยละ 7.13 ร้อยละ 17.21 และร้อยละ
22.45 ตามลำดับ ซึ่งกำไรที่เพิ่มขึ้นเป็นผลมาจากรายได้ที่เพิ่มขึ้น
และการบริหารต้นทุนการให้บริการและค่าใช้จ่ายในการขายและบริหารตามที่กล่าวข้างต้นเป็นสำคัญ

เมื่อพิจารณาด้านอัตราผลตอบแทนของผู้ถือหุ้น พบว่า ในปี 2548
บริษัทมีอัตราผลตอบแทนของผู้ถือหุ้นติดลบ เนื่องจากมีผลขาดทุนสุทธิในปีดังกล่าว
และมีอัตราผลตอบแทนของผู้ถือหุ้นเป็นบวกร้อยละ 5.10 ร้อยละ 17.44 และร้อยละ 22.87 ในปี
2549 – 2551 ตามลำดับ เนื่องจากมีผลประกอบการที่ดีขึ้นจากรายได้จากการให้บริการที่เพิ่มขึ้น

ทั้งนี้ ตามที่บริษัทได้เข้าลงทุนโดยถือหุ้นร้อยละ 40 ของทุนชำระแล้วของบริษัท เซ็นทรัล ดิจิตอล
มีเดีย จำกัดในเดือนกันยายน 2551 ทำให้บริษัท เซ็นทรัล ดิจิตอล มีเดีย จำกัด
มีฐานะเป็นบริษัทร่วมของบริษัท ดังนั้น ในปี 2551
บริษัทจึงได้จัดทำงบการเงินซึ่งแสดงเงินลงทุนตามวิธีส่วนได้เสีย
โดยได้รับรู้ส่วนแบ่งขาดทุนจากเงินลงทุนในบริษัทร่วม จำนวน 0.02 ล้านบาท
ทำให้กำไรสุทธิตามวิธีส่วนได้เสียมีจำนวนลดลงเล็กน้อยเหลือเท่ากับ 49.44 ล้านบาท
คิดเป็นอัตรากำไรสุทธิร้อยละ 22.44 และคิดเป็นอัตราผลตอบแทนของผู้ถือหุ้นเท่ากับร้อยละ 22.86

การวิเคราะห์ผลการดำเนินงาน โดยพิจารณาจากสิทธิพิเศษที่ได้รับจากการส่งเสริมการลงทุน

หน่วย: พันบาท

  ----------------------------- --------------------------- -------------------- ---------------------- -------------------- ---------------------- -------------------- ----------------------
                                                            2549                                        2550                                        2551                 

                                                            ธุรกิจที่ได้รับการส่งเสริม   ธุรกิจที่ไม่ได้รับการส่งเสริม   ธุรกิจที่ได้รับการส่งเสริม   ธุรกิจที่ไม่ได้รับการส่งเสริม   ธุรกิจที่ได้รับการส่งเสริม   ธุรกิจที่ไม่ได้รับการส่งเสริม

  รายได้                                                                                                                                                                   

                                รายได้จากการให้บริการสื่อโฆษณา   4,359.40             55,988.04              14,135.18            108,391.18             53,863.74            163,432.88

                                รายได้อื่น                     0.00                 7,477.44               0.00                 13,230.91              0.00                 3,029.88

  รวมรายได้                                                  4,359.40             63,465.48              14,135.18            121,622.09             53,863.74            166,462.76

                                                                                                                                                                          

  ค่าใช้จ่าย                                                                                                                                                                 

                                ต้นทุนการให้บริการ              1,190.46             42,343.50              1,322.43             84,009.04              2,175.19             105,407.80

                                ค่าใช้จ่ายในการบริหาร           3,325.03             11,200.96              1,014.70             18,289.21              5,555.16             53,223.62

  รวมค่าใช้จ่าย                                                4,515.49             53,544.46              2,337.14             102,298.24             7,730.35             158,631.42

                                                                                                                                                                          

  กำไรก่อนดอกเบี้ยจ่ายและภาษีเงินได้                               (156.09)             9,921.02               11,798.05            19,323.85              46,133.39            7,831.35

                                ดอกเบี้ยจ่าย                   0.00                 4,929.05               0.00                 5,354.86               0.00                 3,045.88

                                ภาษีเงินได้                    0.00                 0.00                   0.00                 2,397.16               0.00                 1,466.42

  กำไรสุทธิ                                                   (156.09)             4,991.97               11,798.05            11,571.83              46,133.39            3,319.05
  ----------------------------- --------------------------- -------------------- ---------------------- -------------------- ---------------------- -------------------- ----------------------

ในปี 2549 บริษัทมีรายได้จากธุรกิจที่ได้รับการส่งเสริมการลงทุน 4.36 ล้านบาท
และธุรกิจที่ไม่ได้รับการส่งเสริมการลงทุน 63.47 ล้านบาท หรือคิดเป็นร้อยละ 6.43 และร้อยละ
93.57 ของรายได้รวม ตามลำดับ
โดยรายได้จากธุรกิจที่ได้รับการส่งเสริมการลงทุนมาจากรายได้จากการผลิตสื่อโฆษณา 3 มิติ
และค่าเผยแพร่สื่อโฆษณา 3 มิติ ซึ่งมีต้นทุนการให้บริการ และค่าใช้จ่ายในการบริหารที่เกี่ยวข้อง
เท่ากับ 1.19 ล้านบาท และ 3.33 ล้านบาท ตามลำดับ รวมเป็นประมาณร้อยละ 6.66
ของรายได้รวม ส่งผลให้มีขาดทุนสุทธิจากธุรกิจที่ได้รับการส่งเสริมการลงทุน จำนวน 0.16
ล้านบาท ในขณะที่บริษัทมีรายได้จากการให้บริการสื่อโฆษณาที่ไม่ได้รับการส่งเสริมการลงทุน 55.99
ล้านบาท ซึ่งได้แก่ รายได้ที่เกิดขึ้นจากการให้บริการโฆษณาผ่านจอภาพ 2 มิติ และ 3 มิติ เป็นหลัก
นอกจากนี้ บริษัทมีรายได้อื่น 7.48 ล้านบาท
ซึ่งเกิดจากการรับรู้กำไรจากการขายจอภาพและเช่ากลับคืน
และส่วนลดรับจากการชำระคืนเจ้าหนี้ค่าทรัพย์สินก่อนกำหนด โดยมีต้นทุนการให้บริการ จำนวน
42.34 ล้านบาท ซึ่งได้แก่ ค่าตอบแทนสำหรับการใช้สถานที่ในการให้บริการโฆษณา
และค่าเสื่อมราคาของจอภาพ เป็นหลัก และมีค่าใช้จ่ายในการบริหาร จำนวน 11.20 ล้านบาท
และดอกเบี้ยจ่ายตามสัญญาเช่าซื้อ จำนวน 4.93 ล้านบาท
ส่งผลให้มีกำไรสุทธิสำหรับธุรกิจที่ไม่ได้รับการส่งเสริมการลงทุน เท่ากับ 4.99 ล้านบาท
โดยบริษัทไม่มีภาระภาษีเงินได้นิติบุคคลในปี 2549 เนื่องจากได้นำผลขาดทุนสุทธิที่เกิดขึ้นในปี 2548
มาหักออก

ในปี 2550 บริษัทมีรายได้จากธุรกิจที่ได้รับการส่งเสริมการลงทุนเพิ่มขึ้นเป็น 14.14 ล้านบาท
และธุรกิจที่ไม่ได้รับการส่งเสริมการลงทุนเพิ่มขึ้นเป็น 121.62 ล้านบาท หรือคิดเป็นร้อยละ 10.41
และร้อยละ 89.59 ของรายได้รวม ตามลำดับ
โดยธุรกิจที่ได้รับการส่งเสริมการลงทุนมีต้นทุนการให้บริการ และค่าใช้จ่ายในการบริหารที่เกี่ยวข้อง
เท่ากับ 1.32 ล้านบาท และ 1.01 ล้านบาท ตามลำดับ รวมเป็นประมาณร้อยละ 1.72
ของรายได้รวม สาเหตุที่บริษัทมีต้นทุนการให้บริการและค่าใช้จ่ายในการบริหารต่ำ
และไม่ผันแปรตามการเพิ่มขึ้นของรายได้
เนื่องจากเป็นการนำเฉพาะต้นทุนและค่าใช้จ่ายที่เกี่ยวข้องกับการให้บริการของธุรกิจที่ได้รับการส่งเสริมการลงทุนมาคำนวณ
ซึ่งได้แก่ ค่าเสื่อมราคาของคอมพิวเตอร์ ค่าใช้จ่ายตัดจ่ายของโปรแกรมซอฟแวร์
และค่าใช้จ่ายเกี่ยวกับพนักงานฝ่ายปฏิบัติการ
ส่งผลให้มีกำไรสุทธิจากธุรกิจที่ได้รับการส่งเสริมการลงทุน จำนวน 11.80 ล้านบาท
หรือคิดเป็นอัตรากำไรสุทธิร้อยละ 8.69
ในขณะที่บริษัทมีรายได้จากการให้บริการสื่อโฆษณาที่ไม่ได้รับการส่งเสริมการลงทุน 108.39
ล้านบาท หรือคิดเป็นร้อยละ 79.84 ของรายได้รวม ซึ่งได้แก่
รายได้ที่เกิดขึ้นจากการให้บริการโฆษณาผ่านจอภาพ 2 มิติ และ 3 มิติ
และการให้บริการโฆษณาที่ไม่ใช่ระบบดิจิตอลเป็นหลัก และมีรายได้อื่น 13.23 ล้านบาท
หรือคิดเป็นร้อยละ 9.75 ของรายได้รวม
ซึ่งเกิดจากการรับรู้กำไรจากการขายจอภาพและเช่ากลับคืน
และส่วนลดรับจากการชำระคืนหนี้สินตามสัญญาเช่าซื้อก่อนกำหนด โดยมีต้นทุนการให้บริการ จำนวน
84.01 ล้านบาท หรือคิดเป็นร้อยละ 61.88 ของรายได้รวม ซึ่งได้แก่
ค่าตอบแทนสำหรับการใช้สถานที่ในการให้บริการโฆษณา ค่าคอมมิชชั่นที่จ่ายให้แก่บริษัทตัวแทนโฆษณา
และค่าเสื่อมราคาของจอภาพ เป็นหลัก และมีค่าใช้จ่ายในการบริหาร จำนวน 18.29 ล้านบาท
และดอกเบี้ยจ่าย จำนวน 5.35 ล้านบาท หรือคิดเป็นร้อยละ 13.47 และร้อยละ 3.94
ของรายได้รวม ตามลำดับ นอกจากนี้
บริษัทมีภาระภาษีเงินได้นิติบุคคลสำหรับธุรกิจที่ไม่ได้รับการลงทุนการลงทุน 2.40 ล้านบาท
ส่งผลให้มีกำไรสุทธิสำหรับธุรกิจที่ไม่ได้รับการส่งเสริมการลงทุน เท่ากับ 11.57 ล้านบาท
หรือคิดเป็นอัตรากำไรสุทธิร้อยละ 8.52

ใน ปี 2551 บริษัทมีรายได้จากธุรกิจที่ได้รับการส่งเสริมการลงทุน 53.86 ล้านบาท
และธุรกิจที่ไม่ได้รับการส่งเสริมการลงทุน 166.46 ล้านบาท หรือคิดเป็นร้อยละ 24.45
และร้อยละ 75.55 ของรายได้รวม ตามลำดับ
โดยธุรกิจที่ได้รับการส่งเสริมการลงทุนมีต้นทุนการให้บริการ และค่าใช้จ่ายในการบริหารที่เกี่ยวข้อง
เท่ากับ 2.18 ล้านบาท และ 5.56 ล้านบาท ตามลำดับ รวมเป็นประมาณร้อยละ 3.51
ของรายได้รวม ส่งผลให้มีกำไรสุทธิจากธุรกิจที่ได้รับการส่งเสริมการลงทุน จำนวน 46.13
ล้านบาท หรือคิดเป็นอัตรากำไรสุทธิร้อยละ 20.94
ในขณะที่บริษัทมีรายได้จากการให้บริการสื่อโฆษณาที่ไม่ได้รับการส่งเสริมการลงทุน 163.43
ล้านบาท หรือคิดเป็นร้อยละ 74.18 ของรายได้รวม และมีรายได้อื่น 3.03 ล้านบาท
หรือคิดเป็นร้อยละ 1.38 ของรายได้รวม บริษัทมีต้นทุนการให้บริการ จำนวน 107.58 ล้านบาท
หรือคิดเป็นร้อยละ 47.84 ของรายได้รวม และมีค่าใช้จ่ายในการบริหาร จำนวน 58.78 ล้านบาท
และดอกเบี้ยจ่าย จำนวน 3.05 ล้านบาท หรือคิดเป็นร้อยละ 22.16 และร้อยละ 1.38
ของรายได้รวม ตามลำดับ นอกจากนี้
บริษัทมีภาระภาษีเงินได้นิติบุคคลสำหรับธุรกิจที่ไม่ได้รับการลงทุนการลงทุน 1.47 ล้านบาท
ส่งผลให้มีกำไรสุทธิสำหรับธุรกิจที่ไม่ได้รับการส่งเสริมการลงทุน เท่ากับ 3.32 ล้านบาท
หรือคิดเป็นอัตรากำไรสุทธิร้อยละ 1.51

การวิเคราะห์ฐานะการเงิน

สินทรัพย์รวม

สินทรัพย์รวมของบริษัท ณ วันที่ 31 ธันวาคม 2548 – 2551 มีจำนวน 190.64 ล้านบาท 184.40
ล้านบาท 238.68 ล้านบาท และ 314.49 ล้านบาท ตามลำดับ
ซึ่งเป็นการเพิ่มขึ้นตามการขยายตัวของธุรกิจของบริษัท

ทั้งนี้ ในปี 2548 บริษัทมีสินทรัพย์หมุนเวียน และสินทรัพย์ไม่หมุนเวียน เท่ากับ 31.96 ล้านบาท
และ 158.69 ล้านบาท ตามลำดับ ซึ่งเทียบเท่ากับร้อยละ 16.76 และร้อยละ 83.24
ของสินทรัพย์รวม ตามลำดับ โดยสินทรัพย์หมุนเวียนประกอบด้วย เงินสดและเงินฝากสถาบันการเงิน
และลูกหนี้การค้า ซึ่งคิดเป็นประมาณร้อยละ 5.96 และร้อยละ 4.81 ของสินทรัพย์รวม ตามลำดับ
นอกจากนี้ บริษัทยังมีภาษีมูลค่าเพิ่มรอขอคืน ซึ่งคิดเป็นร้อยละ 6.00 ของสินทรัพย์รวม
ซึ่งประกอบด้วย ภาษีมูลค่าเพิ่มจากการนำเข้าจอภาพ 3 มิติ ที่อยู่ระหว่างรอขอคืน และภาษีหัก ณ
ที่จ่ายที่อยู่ระหว่างรอขอคืน ในขณะที่สินทรัพย์ไม่หมุนเวียนประกอบด้วย อุปกรณ์-สุทธิ จำนวน
157.46 ล้านบาท ซึ่งคิดเป็นประมาณร้อยละ 82.59 ของสินทรัพย์รวม โดยทรัพย์สินส่วนใหญ่
ได้แก่จอภาพ 3 มิติ และอุปกรณ์และเน็ทเวิร์กเป็นหลัก ซึ่งบริษัทได้นำไปติดตั้งที่ศูนย์การค้าพารากอน
และดิ เอ็มโพเรียม สำหรับในปี 2549 บริษัทมีสินทรัพย์รวมเท่ากับ 184.40 ล้านบาท
ซึ่งลดลงประมาณร้อยละ 3.28 เมื่อเทียบกับปี 2548 โดยแบ่งเป็นสินทรัพย์หมุนเวียน
และสินทรัพย์ไม่หมุนเวียน เท่ากับ 21.70 ล้านบาท และ 162.70 ล้านบาท ตามลำดับ
หรือคิดเป็นร้อยละ 11.77 และร้อยละ 88.23 ของสินทรัพย์รวม ตามลำดับ
โดยสินทรัพย์หมุนเวียนหลักประกอบด้วย ลูกหนี้การค้า คิดเป็นประมาณร้อยละ 4.94
ของสินทรัพย์รวม นอกจากนี้ บริษัทมีการนำเงินสดที่มีอยู่ไปบริหารเพื่อให้เกิดผลตอบแทนเพิ่มขึ้น
โดยได้นำเงินสดจำนวน 3 ล้านบาท หรือประมาณร้อยละ 1.63 ของสินทรัพย์รวม
ไปฝากประจำกับธนาคารพาณิชย์แห่งหนึ่งเป็นระยะเวลา 10 เดือน
โดยได้รับดอกเบี้ยในอัตราร้อยละ 4.50 ต่อปี
ทำให้มีเงินสดและเงินฝากสถาบันการเงินลดลงเหลือร้อยละ 2.69 ของสินทรัพย์รวม
ในขณะที่สินทรัพย์ไม่หมุนเวียนประกอบด้วย อุปกรณ์ เครื่องตกแต่ง และเครื่องใช้สำนักงาน-สุทธิ
จำนวน 149.38 ล้านบาท หรือคิดเป็นประมาณร้อยละ 81.01 ของสินทรัพย์รวม
ซึ่งประกอบด้วยสินทรัพย์ที่ใช้งานแล้วจำนวน 116.87 ล้านบาท และอุปกรณ์ระหว่างติดตั้งจำนวน
32.51 ล้านบาท โดยในระหว่างปี บริษัทได้ซื้อจอภาพ 2 มิติ พร้อมทั้งคอมพิวเตอร์และอุปกรณ์
และเครื่องใช้สำนักงาน รวมเป็นจำนวนเงินประมาณ 164.40 ล้านบาท และได้ขายจอภาพ 3 มิติ
จำนวน 234 เครื่องให้แก่สถาบันการเงินแห่งหนึ่งในราคา 112.23 ล้านบาท
ซึ่งมีราคาสูงกว่ามูลค่าตามบัญชี ซึ่งมีจำนวน 104.70 ล้านบาท หรือสูงกว่า 7.53 ล้านบาท
และได้ทำสัญญาเช่าซื้อจอภาพดังกล่าวกลับคืน โดยสัญญาเช่ามีระยะเวลา 3 ปี นอกจากนี้
บริษัทมีสินทรัพย์ไม่มีตัวตน ได้แก่ โปรแกรมคอมพิวเตอร์ จำนวน 10.48 ล้านบาท
หรือคิดเป็นร้อยละ 5.69 ของสินทรัพย์รวม
ซึ่งบริษัทได้นำโปรแกรมคอมพิวเตอร์ดังกล่าวมาใช้ในการบริหารจัดการกำหนดลำดับและระยะเวลาของการให้บริการโฆษณาผ่านทางจอภาพ
2 มิติ และ 3 มิติ ของบริษัท
โดยบริษัทตัดจำหน่ายมูลค่าเงินลงทุนในโปรแกรมคอมพิวเตอร์ตามวิธีเส้นตรงตามอายุการใช้งานประมาณ
5 ปี

ในปี 2550 บริษัทมีสินทรัพย์รวม 238.68 ล้านบาท เพิ่มขึ้นร้อยละ 29.44 เมื่อเทียบกับปี 2549
โดยแบ่งเป็นสินทรัพย์หมุนเวียน และสินทรัพย์ไม่หมุนเวียน เท่ากับ 28.98 ล้านบาท และ 209.70
ล้านบาท ตามลำดับ หรือคิดเป็นร้อยละ 12.14 และร้อยละ 87.86 ของสินทรัพย์รวม ตามลำดับ
โดยสินทรัพย์หมุนเวียนหลักประกอบด้วย เงินสดและเงินฝากสถาบันการเงิน และลูกหนี้การค้า
คิดเป็นประมาณร้อยละ 5.04 และร้อยละ 4.12 ของสินทรัพย์รวม ตามลำดับ
ในขณะที่สินทรัพย์ไม่หมุนเวียนประกอบด้วย อุปกรณ์และยานพาหนะ-สุทธิ จำนวน 190.19 ล้านบาท
หรือคิดเป็นประมาณร้อยละ 79.68 ของสินทรัพย์รวม ซึ่งประกอบด้วยอุปกรณ์ เครื่องตกแต่ง
และเครื่องใช้สำนักงานที่ใช้งานแล้วจำนวน 120.95 ล้านบาท และอุปกรณ์ระหว่างติดตั้งจำนวน
66.58 ล้านบาท นอกจากนี้ บริษัทได้ซื้อยานพาหนะจำนวน 1 คัน มูลค่า 2.80 ล้านบาท
โดยมีมูลค่าตามบัญชี ณ วันที่ 31 ธันวาคม 2550 เท่ากับ 2.66 ล้านบาท
สำหรับโปรแกรมคอมพิวเตอร์-สุทธิ มีมูลค่าเท่ากับ 8.92 ล้านบาท โดยบริษัทได้ลงทุนเพิ่มประมาณ
1.12 ล้านบาท แบ่งเป็นโปรแกรมสำหรับใช้งานทั่วไป จำนวน 0.30 ล้านบาท
และโปรแกรมที่อยู่ระหว่างพัฒนาเพื่อใช้ในการให้บริการโฆษณาจำนวน 0.82 ล้านบาท นอกจากนี้
ในเดือนสิงหาคม 2550 บริษัทได้เข้าลงทุนในบริษัท อิเมจิแมกซ์ จำกัด จำนวน 8 ล้านบาท
ซึ่งคิดเป็นสัดส่วนการลงทุนร้อยละ 7 ของทุนชำระแล้ว 108 ล้านบาท โดยบริษัท อิเมจิแมกซ์ จำกัด
เป็นบริษัทที่จัดตั้งขึ้นตั้งแต่เดือนมกราคม 2523 เพื่อประกอบธุรกิจผลิตภาพยนตร์ งานการ์ตูนสามมิติ
ออกแบบกราฟฟิคงานแอนิเมชั่น
ซึ่งบริษัทคาดว่าการลงทุนดังกล่าวจะช่วยส่งเสริมและเกื้อหนุนธุรกิจปัจจุบันของบริษัท

ในปี 2551 บริษัทมีสินทรัพย์รวม จำนวน 314.49 ล้านบาท เพิ่มขึ้นร้อยละ 31.76
เมื่อเทียบกับมูลค่า ณ สิ้นปี 2550 โดยแบ่งเป็นสินทรัพย์หมุนเวียนจำนวน 80.60 ล้านบาท
และสินทรัพย์ไม่หมุนเวียนจำนวน 233.89 ล้านบาท หรือคิดเป็นร้อยละ 25.63 และร้อยละ 74.37
ของสินทรัพย์รวม ตามลำดับ โดยสินทรัพย์หมุนเวียนหลัก ได้แก่ เงินสดและรายการเทียบเท่าเงินสด
และลูกหนี้การค้า-สุทธิ จำนวน 45.30 ล้านาท และ 31.94ล้านบาท ตามลำดับ
หรือคิดเป็นประมาณร้อยละ 14.41 และร้อยละ 10.16 ของสินทรัพย์รวม ตามลำดับ
ซึ่งมีมูลค่าเพิ่มขึ้นตามรายได้จากการให้บริการที่เพิ่มสูงขึ้น นอกจากนี้ ในงวดไตรมาสที่ 3 ปี 2551
บริษัทได้ให้เงินกู้ยืมแก่ บริษัท เซ็นทรัล ดิจิตอล มีเดีย จำกัด ซึ่งเป็นบริษัทร่วม เป็นจำนวน
200,000 บาท ซึ่งเป็นการให้กู้ยืมระยะสั้นตามสัดส่วนการถือหุ้น
และไม่ได้คิดดอกเบี้ยจากการให้กู้ยืมดังกล่าว และยังมียอดคงค้างอยู่ ณ วันสิ้นงวดของปี 2551
ในขณะที่สินทรัพย์ไม่หมุนเวียนของบริษัท ประกอบด้วย อุปกรณ์และยานพาหนะ-สุทธิ จำนวน 199.63
ล้านบาท และโปรแกรมคอมพิวเตอร์-สุทธิ จำนวน 8.59 ล้านบาท หรือคิดเป็นร้อยละ 63.48
และร้อยละ 2.73 ของสินทรัพย์รวม ตามลำดับ โดยในงวดไตรมาสที่ 3 ปี 2551
บริษัทได้มีการลงทุนในหุ้นสามัญของบริษัท เซ็นทรัล ดิจิตอล มีเดีย จำกัด จำนวน 400,000 หุ้น
ในราคาตามมูลค่าที่ตราไว้หุ้นละ 5 บาท รวมเป็นจำนวนเงิน 2 ล้านบาท ซึ่งคิดเป็นร้อยละ 40
ของทุนชำระแล้ว ทำให้บริษัทดังกล่าวมีสถานะเป็นบริษัทร่วมของบริษัท สำหรับเงินลงทุนในบริษัท
อิเมจิแมกซ์ จำกัด จำนวน 8 ล้านบาท โดยที่ราคาตามบัญชีของหุ้นที่ได้ลงทุนตามงบการเงินประจำปี
2550 ที่ตรวจสอบแล้วล่าสุดของบริษัท อิเมจิแมกซ์ จำกัด
มีมูลค่าต่ำกว่าราคาทุนของเงินลงทุนเป็นจำนวน 7.48 ล้านบาท
โดยบริษัทยังไม่ได้ตั้งค่าเผื่อการลดมูลค่าเงินลงทุน เนื่องจากฝ่ายบริหารเชื่อว่า
ผลการดำเนินงานของบริษัทดังกล่าวจะดีขึ้นในอนาคต โดยพิจารณาจากในปี 2550 บริษัท
อิเมจิแมกซ์ จำกัด ได้มีการปรับปรุงโครงสร้างหนี้ และได้แหล่งเงินกู้ใหม่เพิ่มเติม
รวมทั้งมีการขายลิขสิทธิ์การ์ตูนที่เป็นผู้พัฒนาขึ้นในช่วงไตรมาสที่ 2 ปี 2551
ซึ่งคาดว่าจะทำให้มีสภาพคล่องและรายได้เพิ่มขึ้นในปี 2551 นอกจากนี้
บริษัทได้มีการจ่ายเงินล่วงหน้าค่าที่ดิน จำนวน 10 ล้านบาท
เพื่อเตรียมรองรับการขยายธุรกิจในอนาคต

ในปี 2548 – 2551
บริษัทมีอัตราส่วนซึ่งแสดงถึงประสิทธิภาพในการดำเนินงานของบริษัทที่เพิ่มสูงขึ้นอย่างต่อเนื่อง
โดยมีอัตราผลตอบแทนจากสินทรัพย์เพิ่มขึ้นจากร้อยละ 2.58 ในปี 2549 เป็นร้อยละ 11.05
และร้อยละ 17.88 ในปี 2550 – 2551 ตามลำดับ
และมีอัตราผลตอบแทนจากสินทรัพย์ถาวรเพิ่มขึ้นจากร้อยละ 21.77 ในปี 2549 เป็นร้อยละ 32.00
และร้อยละ 48.10 ในปี 2550 – 2551 ตามลำดับ
ซึ่งมาจากผลประกอบการที่มีกำไรสุทธิเพิ่มสูงขึ้น โดยมีอัตราหมุนของสินทรัพย์เท่ากับ 0.36 เท่า
0.64 เท่า และ 0.80 เท่า ในปี 2549 - 2551 ตามลำดับ

ทั้งนี้ หากพิจารณาสินทรัพย์รวมในงบการเงินซึ่งแสดงเงินลงทุนตามวิธีส่วนได้เสีย จะพบว่า
บริษัทมีสินทรัพย์รวมเท่ากับ 314.47 ล้านบาท
เนื่องจากต้องรับรู้ส่วนแบ่งขาดทุนจากเงินลงทุนในบริษัทร่วม จำวน 0.02 ล้านบาท
ทำให้มูลค่าเงินลงทุนในบริษัทร่วมลดลงจาก 2.00 ล้านบาท เหลือ 1.98 ล้านบาท
ส่งผลให้มีอัตราผลตอบแทนจากสินทรัพย์ อัตราผลตอบแทนจากสินทรัพย์ถาวร
และอัตราหมุนของสินทรัพย์ เท่ากับ ร้อยละ 17.87 ร้อยละ 50.26 และ 0.80 เท่า ตามลำดับ

  ลูกหนี้การค้า

บริษัทมีลูกหนี้การค้า-สุทธิ ในปี 2548 – 2551 เท่ากับ 9.16 ล้านบาท 9.12 ล้านบาท 9.83
ล้านบาท และ 31.94 ล้านบาท ทั้งนี้ บริษัทมีระยะเวลาเก็บหนี้เฉลี่ยในปี 2549 - 2551 ประมาณ
55 วัน 28 วัน และ 35 วัน ตามลำดับ ทั้งนี้ จากผลการดำเนินงานที่ผ่านมา
บริษัทไม่เคยประสบปัญหาเกี่ยวกับการเรียกเก็บหนี้จากลูกหนี้ และไม่เคยต้องตั้งค่าเผื่อหนี้สงสัยจะสูญ
และมูลหนี้ส่วนใหญ่คิดเป็นสัดส่วนประมาณร้อยละ 70 ในปี
2549-2551เป็นหนี้ที่ยังไม่ครบกำหนดชำระ โดยในปัจจุบัน
บริษัทมีนโยบายการให้เครดิตลูกหนี้เป็นระยะเวลา 30 วัน
และมีนโยบายในการตั้งสำรองจากการพิจารณาจำนวนหนี้ที่คาดว่าจะเรียกเก็บจากลูกหนี้ไม่ได้
โดยประมาณจากประสบการณ์ในการเก็บหนี้และการพิจารณาฐานะของลูกหนี้
โดยรายละเอียดคุณภาพลูกหนี้การค้าของบริษัทแสดงได้ดังนี้

(หน่วย : ล้านบาท)

+------------------+-------+-------+--------+--------+-------+--------+
|                  | 2549  |       | 2550   |        | 2551  |        |
+------------------+-------+-------+--------+--------+-------+--------+
| ลูกหนี้การค้า        | มูลค่า  | สัดส่วน | มูลค่า   | สัดส่วน  | มูลค่า  | สัดส่วน  |
+------------------+-------+-------+--------+--------+-------+--------+
|                  | 6.47  | 70.94 | 7.06   | 71.82  | 22.95 | 71.88  |
| ยังไม่ครบกำหนดชำระ |       |       |        |        |       |        |
+------------------+-------+-------+--------+--------+-------+--------+
|   ค้างชำระ 0-3    | 2.55  | 27.96 | 2.76   | 28.08  | 8.07  | 25.27  |
|   เดือน           |       |       |        |        |       |        |
+------------------+-------+-------+--------+--------+-------+--------+
|   ค้างชำระ 3-6    | 0.10  | 1.10  | -      | -      | 0.07  | 0.22   |
|   เดือน           |       |       |        |        |       |        |
+------------------+-------+-------+--------+--------+-------+--------+
|   ค้างชำระ 6-12   | -     | -     | -      | -      | 0.84  | 2.63   |
|   เดือน           |       |       |        |        |       |        |
+------------------+-------+-------+--------+--------+-------+--------+
| รวมลูกหนี้การค้า –   | 9.12  | 1     | 9.83   | 100.00 | 31.93 | 100.00 |
| สุทธิ              |       | 00.00 |        |        |       |        |
+------------------+-------+-------+--------+--------+-------+--------+

อุปกรณ์-สุทธิ

บริษัทมีอุปกรณ์-สุทธิ (ไม่รวมเครื่องตกแต่งและเครื่องใช้สำนักงาน และยานพาหนะ) ในปี 2550
และปี 2551 เท่ากับ 186.07 ล้านบาท และ 195.14 ล้านบาท ตามลำดับ
โดยมีทรัพย์สินหลักได้แก่ จอภาพ 2 มิติ จอภาพ 3 มิติ และคอมพิวเตอร์ ซึ่งมีมูลค่าเท่ากับ 143.25
ล้านบาท และ 125.56 ล้านบาท ณ สิ้นปี 2550 และปี 2551 ตามลำดับ
ซึ่งมีรายละเอียดสรุปได้ดังนี้

  --------------------- ----------- ------------- ---------- -------------
  จำนวนเครื่อง            ปี 2550                    2551       

                        จำนวน       มูลค่า (ล้านบาท) จำนวน      มูลค่า (ล้านบาท)
                        (เครื่อง)                   (เครื่อง)    

  จอภาพ 2 มิติ            519         4.77          878*       4.31

  จอภาพ 3 มิติ            353*        113.98        353*       89.49

  คอมพิวเตอร์             613         24.49         1,150*     31.76

  รวม                               143.25                   125.56
  --------------------- ----------- ------------- ---------- -------------

หมายเหตุ: * รวมจอภาพ 2มิติ จอภาพ 3 มิติ และคอมพิวเตอร์ จำนวน 994 เครื่อง
ซึ่งบริษัทได้ทำสัญญาเช่าซื้อกับสถาบันการเงินแห่งหนึ่ง

ทั้งนี้ ในช่วงปลายปี 2548 บริษัทได้มีการทำสัญญาเช่าซื้ออุปกรณ์และเน็ทเวิร์ก มูลค่าประมาณ 35
ล้านบาทกับบริษัทที่เคยเป็นบริษัทที่เกี่ยวข้อง โดยมีกำหนดระยะเวลาเช่าซื้อ 3 ปี อย่างไรก็ตาม ณ
วันสิ้นปี 2550 บริษัทได้ชำระหนี้ตามสัญญาเช่าซื้อดังกล่าวทั้งจำนวนก่อนครบกำหนด
ทำให้ได้รับส่วนลดพิเศษเป็นจำนวน 10.01 ล้านบาท ซึ่งได้บันทึกส่วนลดดังกล่าวเป็นรายได้อื่นในปี
2550 ทำให้ ณ ปัจจุบัน บริษัทได้เป็นเจ้าของกรรมสิทธิ์ในอุปกรณ์และเน็ทเวิร์กดังกล่าว

นอกจากนี้ ในปี 2549 บริษัทได้ขายจอภาพ 3 มิติ จำนวน 234 เครื่อง
และได้ทำสัญญาเช่าซื้อจอภาพดังกล่าวกลับคืนกับสถาบันการเงินแห่งหนึ่ง มูลค่ารวมประมาณ 112
ล้านบาท โดยมีกำหนดระยะเวลาเช่าซื้อเป็นเวลา 3 ปี
ซึ่งบริษัทจะได้รับโอนจอภาพดังกล่าวเป็นกรรมสิทธิ์ของบริษัท
เมื่อได้ชำระเงินงวดสุดท้ายเสร็จสิ้นแล้ว ซึ่งคือ เดือนพฤษภาคม ปี 2552

ในช่วงไตรมาสที่ 4 ปี 2551 บริษัทได้ทำสัญญาเช่าซื้อจอภาพและคอมพิวเตอร์เพิ่มเติม โดย ณ วันที่
31 ธันวาคม 2551 มีมูลค่าสุทธิตามบัญชีเป็นจำนวนประมาณ 107.54 ล้านบาท

สภาพคล่อง

ในปี 2549 บริษัทมีเงินสดสุทธิได้มาจากกิจกรรมดำเนินงานจำนวน 41.06 ล้านบาท
ซึ่งมาจากการที่บริษัทมีกำไรสุทธิ 4.84 ล้านบาท และปรับเพิ่มด้วยรายการที่ไม่ใช่เงินสดจำนวน
27.63 ล้านบาท ซึ่งได้แก่ ค่าเสื่อมราคาของอุปกรณ์ ค่าตัดจำหน่ายของโปรแกรมคอมพิวเตอร์
ดอกเบี้ยจ่ายหนี้สินภายใต้สัญญาเช่าซื้อ และรายได้ส่วนลดจากเจ้าหนี้ค่าทรัพย์สิน เป็นต้น
และรายการเปลี่ยนแปลงในสินทรัพย์และหนี้สินดำเนินงาน จำนวน 8.59 ล้านบาท ซึ่งประกอบด้วย
การเพิ่มขึ้นของรายได้รับล่วงหน้า และการลดลงของลูกหนี้กรมสรรพากร เป็นหลัก
ในขณะที่บริษัทมีเงินสดสุทธิใช้ไปในกิจกรรมลงทุน จำนวน 167.92 ล้านบาท
เนื่องจากมีการซื้ออุปกรณ์เพิ่มขึ้น จำนวน 164.40 ล้านบาท และมีการลงทุนในเงินฝากประจำ
จำนวน 3 ล้านบาท และบริษัทมีเงินสดสุทธิได้มาจากกิจกรรมจัดหาเงิน จำนวน 120.48 ล้านบาท
ซึ่งมาจากการขายจอภาพ 3 มิติ ให้แก่สถาบันการเงิน เพื่อจะได้ทำสัญญาเช่ากลับคืน จำนวน
112.23 ล้านบาท และการได้รับเงินรับล่วงหน้าค่าหุ้น จำนวน 8.25 ล้านบาท
ซึ่งเป็นไปตามมติพิเศษของที่ประชุมวิสามัญผู้ถือหุ้นในเดือนตุลาคม 2549 ที่อนุมัติให้เพิ่มทุนจาก 100
ล้านบาท เป็น 150 ล้านบาท ด้วยเหตุนี้ ส่งผลให้บริษัทมีเงินสดและรายการเทียบเท่าเงินสดลดลง
6.39 ล้านบาท และมีเงินสดและรายการเทียบเท่าเงินสด ณ วันที่ 31 ธันวาคม 2549 เป็นจำนวน
4.97 ล้านบาท

ในปี 2550 บริษัทมีเงินสดสุทธิได้มาจากกิจกรรมดำเนินงาน จำนวน 53.78 ล้านบาท
ซึ่งมาจากการที่บริษัทมีกำไรสุทธิก่อนภาษีเงินได้ 25.77 ล้านบาท
และปรับเพิ่มด้วยรายการที่ไม่ใช่เงินสดจำนวน 26.99 ล้านบาท ซึ่งได้แก่ ค่าเสื่อมราคาของอุปกรณ์
ค่าตัดจำหน่ายของโปรแกรมคอมพิวเตอร์ ค่าใช้จ่ายทางการเงิน
และส่วนลดรับจากการจ่ายชำระหนี้สินภายใต้สัญญาเช่าซื้อก่อนกำหนด เป็นต้น
และรายการเปลี่ยนแปลงในสินทรัพย์และหนี้สินดำเนินงาน จำนวน 8.54 ล้านบาท ซึ่งประกอบด้วย
การเพิ่มขึ้นของรายได้รับล่วงหน้า และเจ้าหนี้การค้า เป็นหลัก
และมีได้จ่ายดอกเบี้ยและภาษีเงินได้เป็นจำนวน 5.28 ล้านบาท และ 2.24 ล้านบาท ตามลำดับ
ในขณะที่บริษัทมีเงินสดสุทธิใช้ไปในกิจกรรมลงทุน จำนวน 77.61 ล้านบาท
เนื่องจากการซื้ออุปกรณ์และยานพาหนะ จำนวน 71.49 ล้านบาท
รวมทั้งการลงทุนซื้อหุ้นในสัดส่วนร้อยละ 7 ของบริษัท อิเมจิแมกซ์ จำกัด ตามที่กล่าวข้างต้นเป็นหลัก
และบริษัทมีเงินสดสุทธิได้มาจากกิจกรรมจัดหาเงิน จำนวน 30.89 ล้านบาท
ซึ่งมาจากการชำระเงินค่าหุ้นเพิ่มทุนส่วนที่เหลือ จำนวน 41.75 ล้านบาท
และการกู้ยืมระยะสั้นจากบริษัทแม่ หรือ อาดามัส และกรรมการของบริษัท จำนวนรวม 31 ล้านบาท
นอกจากนี้ บริษัทได้มีการจ่ายชำระหนี้สินภายใต้สัญญาเช่าซื้อล่วงหน้า จำนวน 41.86 ล้านบาท
ด้วยเหตุนี้ ส่งผลให้บริษัทมีเงินสดและรายการเทียบเท่าเงินสดเพิ่มขึ้น 7.07 ล้านบาท
และมีเงินสดและรายการเทียบเท่าเงินสด ณ วันที่ 31 ธันวาคม 2550 เป็นจำนวน 12.03
ล้านบาท

ในปี 2551 บริษัทมีเงินสดสุทธิได้มาจากกิจกรรมดำเนินงาน จำนวน 58.40 ล้านบาท
ซึ่งมาจากการที่บริษัทมีกำไรก่อนภาษี 50.92 ล้านบาท
และปรับเพิ่มด้วยรายการที่ไม่ใช่เงินสดจำนวน 49.08 ล้านบาท ซึ่งได้แก่ ค่าเสื่อมราคาของอุปกรณ์
ค่าตัดจำหน่ายของโปรแกรมคอมพิวเตอร์ และค่าใช้จ่ายทางการเงิน เป็นต้น
และปรับลดด้วยรายการเปลี่ยนแปลงในสินทรัพย์และหนี้สินดำเนินงาน จำนวน 35.57 ล้านบาท
ซึ่งประกอบด้วย การเพิ่มขึ้นของลูกหนี้การค้า และการลดลงของรายได้รับล่วงหน้า เป็นหลัก
รวมทั้งปรับลดด้วยดอกเบี้ยจ่ายและภาษีเงินได้จำนวน 3.12 ล้านบาท และ 2.90
ล้านบาทตามลำดับ ในขณะที่บริษัทมีเงินสดสุทธิใช้ไปในกิจกรรมลงทุน จำนวน 39.73 ล้านบาท
เนื่องจากมีการนำเงินสดไปซื้ออุปกรณ์ และโปรแกรมคอมพิวเตอร์เพิ่มขึ้น
และมีการจ่ายล่วงหน้าค่าที่ดิน รวมทั้งมีการลงทุนในบริษัทร่วม
และบริษัทมีเงินสดสุทธิได้มาจากกิจกรรมจัดหาเงิน จำนวน 14.60 ล้านบาท
ซึ่งมาจากการเรียกชำระเงินค่าหุ้นเพิ่มทุน จำนวน 50 ล้านบาท การชำระหนี้สินภายใต้สัญญาเช่าซื้อ
จำนวน 19.40 ล้านบาท และการจ่ายคืนเงินกู้ยืมระยะสั้นให้แก่ อาดามัส จำนวน 10 ล้านบาท
และกรรมการของบริษัท จำนวน 6 ล้านบาท โดยเมื่อวันที่ 1 มกราคม 2551
บริษัทได้รับเช็คธนาคารจากการรับชำระค่าหุ้นเพิ่มทุนจำนวน 6 ล้านบาท
ซึ่งบริษัทได้ทำการสลักหลังเช็คดังกล่าวเพื่อโอนจ่ายชำระหนี้เงินกู้ยืมระยะสั้นจากกรรมการของบริษัททันทีตามวันที่ระบุในเช็ค
ส่งผลให้เงินกู้ยืมดังกล่าวและเงินรับชำระค่าหุ้นเพิ่มทุนลดลงจำนวน 6 ล้านบาท
โดยรายการดังกล่าวเป็นรายการที่ไม่เป็นเงินสด เนื่องจากเป็นการรับและจ่ายโดยการสลักหลังเช็ค
โดยไม่มีการรับและจ่ายชำระเป็นตัวเงิน ด้วยเหตุนี้
ส่งผลให้บริษัทมีเงินสดและรายการเทียบเท่าเงินสดเพิ่มขึ้น 33.27 ล้านบาท
และมีเงินสดและรายการเทียบเท่าเงินสด ณ วันที่ 31 ธันวาคม 2551 เป็นจำนวน 45.30
ล้านบาท

เมื่อพิจารณาอัตราส่วนทางการเงินแสดงสภาพคล่องของบริษัท ในปี 2548 - 2550 พบว่า
มีอัตราส่วนสภาพคล่อง เท่ากับ 0.41 เท่า 0.43 เท่า และ 0.43 เท่า ตามลำดับ
และมีอัตราส่วนสภาพคล่องหมุนเร็ว เท่ากับ 0.27 เท่า 0.34 เท่า และ 0.32 เท่า ตามลำดับ
ในขณะที่ปี 2551 มีอัตราส่วนสภาพคล่อง และอัตราส่วนสภาพคล่องหมุนเร็ว เท่ากับ 3.07 เท่า
และ 2.94 เท่า ตามลำดับ ทั้งนี้ สาเหตุที่มีอัตราส่วนเพิ่มขึ้นอย่างมาก
เนื่องจากบริษัทมีเงินสดและลูกหนี้การค้าเพิ่มขึ้นอย่างมากเมื่อเทียบกับปีที่ผ่านมา

แหล่งที่มาของเงินทุน

โครงสร้างเงินทุน

อัตราส่วนหนี้สินต่อส่วนของผู้ถือหุ้นในปี 2548 – 2550 เท่ากับ 1.16 เท่า 0.82 เท่า และ 0.43
เท่า ตามลำดับ
ซึ่งการลดลงของอัตราส่วนดังกล่าวเนื่องมาจากการที่บริษัทได้รับชำระค่าหุ้นเพิ่มทุนในปี 2549 และ
2550 ประกอบกับผลประกอบการของบริษัทที่มีกำไรสุทธิ จึงทำให้มีส่วนของผู้ถือหุ้นเพิ่มมากขึ้น
ในขณะที่ยอดหนี้สินรวมในช่วงระยะเวลาดังกล่าวมีจำนวนลดลงมาโดยตลอด สำหรับปี 2551
บริษัทมีอัตราส่วนหนี้สินต่อส่วนของผู้ถือหุ้นเท่ากับ 0.18 เท่า
ซึ่งเป็นอัตราส่วนที่อยู่ในระดับต่ำมากเมื่อเทียบกับอุตสาหกรรมอื่นทั่วไป นอกจากนี้
ภายหลังจากที่บริษัทได้เสนอขายหุ้นเพิ่มทุนแก่ประชาชนในครั้งนี้แล้วเสร็จ
บริษัทจะมีส่วนของผู้ถือหุ้นเพิ่มสูงขึ้น
ซึ่งจะมีผลทำให้อัตราส่วนหนี้สินต่อส่วนของผู้ถือหุ้นของบริษัทปรับลดลงไปอีก
ซึ่งจะช่วยเพิ่มศักยภาพและความสามารถในการใช้ประโยชน์จากการก่อหนี้สิน (Leverage)
เพิ่มเติมให้แก่บริษัทได้ในอนาคต

หนี้สิน

หนี้สินรวมของบริษัทในปี 2548 – 2550 มีจำนวน 102.32 ล้านบาท 82.99 ล้านบาท และ
72.15 ล้านบาท ตามลำดับ หรือคิดเป็นร้อยละ 53.67 ร้อยละ 45.00 และร้อยละ 30.23
ของสินทรัพย์รวม ตามลำดับ โดยหนี้สิน ณ วันที่ 31 ธันวาคม 2549 ประกอบด้วย หนี้สินหมุนเวียน
และหนี้สินไม่หมุนเวียน จำนวน 50.00 ล้านบาท และ 32.99 ล้านบาท หรือคิดเป็นร้อยละ 27.11
และร้อยละ 17.89 ของสินทรัพย์รวม ตามลำดับ หนี้สินหมุนเวียนที่สำคัญ ได้แก่
หนี้สินภายใต้สัญญาเช่าซื้อส่วนที่ครบกำหนดชำระภายใน 1 ปี จำนวน 39.97 ล้านบาท
และรายได้รับล่วงหน้า 5.65 ล้านบาท ในขณะที่หนี้สินไม่หมุนเวียนมีรายการเดียว คือ
หนี้สินภายใต้สัญญาเช่าซื้อ จำนวน 32.99 ล้านบาท ซึ่งเป็นสัญญาเช่าซื้ออุปกรณ์และเน็ทเวิร์ก
และจอภาพ 3 มิติ โดยในระหว่างปี 2549 บริษัทได้ขายจอภาพ 3 มิติ
ให้แก่สถาบันการเงินแห่งหนึ่งในราคา 112.23 ล้านบาท
ซึ่งเป็นราคาที่สูงกว่าราคาตามมูลค่าตามบัญชี และได้ทำสัญญาเช่าจอภาพ 3 มิตินั้นกลับมา
โดยสัญญาเช่าซื้อมีอายุ 3 ปี
ซึ่งบริษัทจะได้รับโอนกรรมสิทธิ์ในสินทรัพย์ดังกล่าวเมื่อได้ชำระเงินงวดสุดท้ายแล้วเสร็จ

ณ วันที่ 31 ธันวาคม 2550 บริษัทมีหนี้สินรวม 72.15 ล้านบาท ลดลงร้อยละ 13.06
เมื่อเทียบกับปี 2549 โดยแบ่งเป็นหนี้สินหมุนเวียน และหนี้สินไม่หมุนเวียน จำนวน 67.85 ล้านบาท
และ 4.30 ล้านบาท หรือคิดเป็นร้อยละ 28.43 และร้อยละ 1.80 ของสินทรัพย์รวม ตามลำดับ
หนี้สินหมุนเวียนที่สำคัญ คือ เงินกู้ยืมระยะสั้นและดอกเบี้ยค้างจ่ายจากบุคคลและบริษัทที่เกี่ยวข้องกัน
จำนวน 31.08 ล้านบาท เนื่องจาก ในระหว่างปี 2550 บริษัทได้มีการกู้ยืมระยะสั้นกับ อาดามัส
หรือบริษัทแม่ และกรรมการของบริษัท จำนวน 37 ล้านบาท และ 6 ล้านบาท ตามลำดับ
โดยมีการคิดดอกเบี้ยในอัตราร้อยละ 1.0 ต่อปี และร้อยละ 2.5 ต่อปี ตามลำดับ ต่อมา
บริษัทได้ชำระคืนอาดามัส จำนวน 12 ล้านบาท ทำให้มียอดหนี้คงค้าง 25 ล้านบาท ซึ่ง ณ วันที่ 31
ธันวาคม 2550 มีดอกเบี้ยค้างจ่ายสำหรับเงินกู้ยืมดังกล่าว จำนวน 0.08 ล้านบาท นอกจากนี้
บริษัทมีหนี้สินภายใต้สัญญาเช่าซื้อส่วนที่ครบกำหนดชำระภายใน 1 ปี จำนวน 16.79 ล้านบาท
และรายได้รับล่วงหน้า 10.29 ล้านบาท โดยมีรายได้รับล่วงหน้าจำนวน 5.61
ล้านบาทมาจากการตกลงที่จะให้บริการโฆษณาแก่บริษัท อาดามัส เวิลด์ จำกัด (เดิมชื่อ บริษัท
อาดามัส มีเดีย จำกัด) ซึ่งเป็นบริษัทแกนและบริษัทย่อยของอาดามัส สำหรับหนี้สินไม่หมุนเวียน
ได้แก่ หนี้สินภายใต้สัญญาเช่าซื้อ ซึ่งมีจำนวน 4.30 ล้านบาท ซึ่งสาเหตุที่มีจำนวนลดลง
เนื่องจากบริษัทได้ชำระหนี้ตามสัญญาเช่าซื้ออุปกรณ์และเน็ทเวิร์กก่อนกำหนด
ทำให้คงเหลือภาระหนี้เฉพาะหนี้ตามสัญญาเช่าซื้อจอภาพ 3 มิติ

ณ วันที่ 31 ธันวาคม 2551 บริษัทมีหนี้สินรวม 48.51 ล้านบาท ลดลงร้อยละ 32.77
เมื่อเทียบกับวันสิ้นปี 2550 โดยหนี้สินหมุนเวียนมีจำนวน 26.28 ล้านบาท
ประกอบด้วยหนี้สินภายใต้สัญญาเช่าซื้อส่วนที่ครบกำหนดชำระภายใน 1 ปี จำนวน 13.70 ล้านบาท
และเจ้าหนี้การค้า จำนวน 7.84 ล้านบาท เป็นหลัก
สำหรับเงินกู้ยืมระยะสั้นและดอกเบี้ยค้างจ่ายจากบริษัทที่เกี่ยวข้องกัน ซึ่งมียอดคงค้าง ณ สิ้นปี 2550
จำนวน 31.08 ล้านบาท ทั้งนี้ ใน ปี 2551
บริษัทได้ชำระคืนเงินต้นของกรรมการของบริษัททั้งจำนวน 6 ล้านบาท และเงินต้นของ อาดามัส
จำนวน 10 ล้านบาท ในรูปเงินสด และได้โอนยอดหนี้เงินต้นคงค้างกับอาดามัสอีก 15 ล้านบาท
ไปชำระหนี้ค่าสื่อโฆษณาของบริษัท อาดามัส เวิลด์ จำกัด ที่เกิดขึ้นในงวดไตรมาสที่ 2 - 4 ปี
2551 โดยส่วนต่างระหว่างหนี้เงินต้นคงค้างกับยอดหนี้ค่าสื่อโฆษณา จำนวน 4.21 ล้านบาท
ได้บันทึกเป็นรายได้รับล่วงหน้าในงวดไตรมาสที่ 3 ปี 2551
ซึ่งบริษัทได้รับรู้เป็นรายได้ในงวดไตรมาสที่ 4 ปี 2551 เรียบร้อยแล้ว ดังนั้น ณ สิ้นปี 2551
บริษัทไม่มียอดเงินกู้ยืมระยะสั้นและดอกเบี้ยค้างจ่ายจากบริษัทที่เกี่ยวข้องกัน
สำหรับหนี้สินไม่หมุนเวียนมีจำนวน 22.23 ล้านบาท
ซึ่งประกอบด้วยหนี้สินภายใต้สัญญาเช่าซื้อทั้งจำนวน
โดยเป็นหนี้สินที่เกิดขึ้นจากการเช่าซื้ออุปกรณ์จอภาพและคอมพิวเตอร์เพิ่มเติมในช่วงไตรมาสที่ 4 ปี
2551 นอกจากนี้ ในงบการเงิน ณ วันที่ 31 ธันวาคม 2551 ได้เปิดเผยว่า
บริษัทมีภาระผูกพันที่สำคัญ ได้แก่
ค่าบริการตามสัญญาเช่าพื้นที่เพื่อใช้ในการดำเนินธุรกิจให้บริการโฆษณา ในระยะเวลา 10 ปี
เป็นจำนวนรวม 48.89 ล้านบาท

ในส่วนของอัตราส่วนแสดงความสามารถชำระดอกเบี้ยของบริษัทในระหว่างปี 2549 – 2551
อยู่ในระดับ 9.33 เท่า 12.48 เท่า และ 20.66 เท่า ตามลำดับ ซึ่งแสดงให้เห็นว่า
บริษัทมีความสามารถในการชำระดอกเบี้ยจ่ายที่ดี
อันเนื่องมาจากบริษัทมีกระแสเงินสดที่ได้มาจากกิจกรรมดำเนินงาน
โดยดอกเบี้ยจ่ายที่เกิดขึ้นส่วนใหญ่เป็นดอกเบี้ยจากสัญญาเช่าซื้อ
และดอกเบี้ยจ่ายจากการกู้ยืมเงินกรรมการและบริษัทที่เกี่ยวข้องตามที่กล่าวข้างต้น
ซึ่งทำให้บริษัทไม่มีปัญหาทางด้านการชำระคืนต้นทุนทางการเงินแต่อย่างใด

ส่วนของผู้ถือหุ้น

บริษัทจดทะเบียนจัดตั้งบริษัทในเดือนสิงหาคม 2548 ด้วยทุนจดทะเบียนและเรียกชำระแล้วเริ่มต้น
50 ล้านบาท แบ่งเป็นหุ้นสามัญจำนวน 5 ล้านหุ้น มูลค่าที่ตราไว้หุ้นละ 10 บาท
ต่อมาบริษัทได้มีการเพิ่มทุนจดทะเบียนเพื่อเสนอขายให้แก่ผู้ถือหุ้นเดิม
โดยบริษัทได้จดทะเบียนเพิ่มทุนชำระแล้วเป็น 100 ล้านบาทในเดือนตุลาคม 2548 และ 150
ล้านบาทในเดือนมีนาคม 2550 หลังจากนั้น ในช่วงเดือนกรกฎาคม 2550
โครงสร้างผู้ถือหุ้นของบริษัทได้มีการเปลี่ยนแปลง โดยผู้ถือหุ้นเดิมได้ขายหุ้นทั้งหมดให้แก่ อาดามัส
ทำให้บริษัทมีสถานะเป็นบริษัทย่อยของ อาดามัส และต่อมา ในช่วงเดือนกุมภาพันธ์ 2551
บริษัทได้เพิ่มทุนชำระแล้วเป็น 200 ล้านบาท โดย อาดามัส
ได้สละสิทธิในการจองซื้อหุ้นเพิ่มทุนดังกล่าวให้แก่ผู้ถือหุ้นรายย่อย ทำให้สัดส่วนการถือหุ้นของ
อาดามัส ลดลงจากร้อยละ 99.99 เป็นร้อยละ 75 ของทุนชำระแล้ว
และเมื่อบริษัทได้เสนอขายหุ้นเพิ่มทุนจำนวน 80 ล้านหุ้น มูลค่าที่ตราไว้หุ้นละ 1 บาท
ให้แก่ประชาชนแล้วเสร็จ อาดามัส จะมีสัดส่วนการถือหุ้นในบริษัทลดลงเหลือร้อยละ 53.57
โดยบริษัทจะยังมีสถานะเป็นบริษัทย่อยของ อาดามัส เช่นเดิม ทั้งนี้ ในช่วงระหว่างปี 2548 จนถึง
ปี 2551 บริษัทมีส่วนของผู้ถือหุ้นเพิ่มขึ้นมาโดยตลอด จาก 88.33 ล้านบาทในปี 2548 เพิ่มขึ้นเป็น
101.41 ล้านบาทในปี 2549 และ 166.53 ล้านบาทในปี 2550 และ 265.98 ล้านบาทในปี
2551 โดยมีสาเหตุหลักเนื่องมาจากการเพิ่มทุนตามที่กล่าวข้างต้น
และการเพิ่มขึ้นของรายได้อย่างต่อเนื่อง
และความสามารถในการทำกำไรของบริษัทตามที่กล่าวข้างต้น

ทั้งนี้ หากพิจารณางบการเงินซึ่งแสดงเงินลงทุนตามวิธีส่วนได้เสีย ส่วนของผู้ถือหุ้นในปี 2551
จะมีจำนวนลดลงเล็กน้อยเหลือ 265.97 ล้านบาท
เนื่องจากต้องรับรู้ส่วนแบ่งผลขาดทุนจากการลงทุนในบริษัทร่วม

12.3 ค่าตอบแทนของผู้สอบบัญชี

ค่าตอบแทนจากการสอบบัญชี (Audit Fee)

ในปี 2550 บริษัทจ่ายค่าตอบแทนการสอบบัญชี ให้แก่ผู้สอบบัญชีของบริษัท เป็นจำนวน 290,000
บาท และค่าบริการอื่นๆ ได้แก่ ค่าพาหนะ และค่าใช้จ่ายในการยืนยันยอดกับธนาคาร จำนวน
3,000 บาท โดยบริษัทไม่มีการใช้บริการอื่นจากผู้สอบบัญชี

ในปี 2551 บริษัทจ่ายค่าตอบแทนการสอบบัญชี ให้แก่ผู้สอบบัญชีของบริษัท เป็นจำนวน 430,000
บาท โดยไม่มีค่าบริการอื่นๆ และไม่มีการใช้บริการอื่นจากผู้สอบบัญชี

ปัจจัยและอิทธิพลหลักที่อาจมีผลกระทบต่อฐานะการเงินและผลการดำเนินงานในอนาคต

ปัจจัยและอิทธิพลหลักที่อาจมีผลกระทบต่อฐานะการเงินและผลการดำเนินงานของบริษัทในอนาคต
เป็นไปตามที่ได้กล่าวไว้แล้วในส่วนที่ 2 ข้อ 1 เรื่อง ปัจจัยความเสี่ยง นอกจากนี้
ปัจจัยและอิทธิพลอื่นที่ควรพิจารณาเพิ่มเติม คือ

1) การได้รับการสนับสนุนทางการเงินจากบริษัท อาดามัส อินคอร์ปอเรชั่น จำกัด (มหาชน)
และกรรมการของบริษัท

เนื่องจากที่ผ่านมา บริษัทมีสถานะเป็นบริษัทย่อยของ อาดามัส
และใช้วิธีจัดหาแหล่งเงินทุนส่วนหนึ่งโดยการกู้ยืมเงินจาก อาดามัส ซึ่งเป็นบริษัทแม่
และกรรมการของบริษัท โดยจ่ายดอกเบี้ยในอัตราร้อยละ 1.0 ต่อปี และร้อยละ 2.5 ต่อปี
ตามลำดับ ซึ่งเป็นอัตราที่ต่ำกว่าอัตราตลาด ทำให้บริษัทมีต้นทุนทางการเงินที่ต่ำกว่าความเป็นจริง
อย่างไรก็ตาม ภายหลังจากที่บริษัทได้เข้าจดทะเบียนในตลาดหลักทรัพย์ เอ็ม เอ ไอ
และมีความต้องการจัดหาแหล่งเงินกู้ยืมจากสถาบันการเงินด้วยตนเอง
บริษัทอาจมีภาระต้นทุนทางการเงินที่เพิ่มสูงขึ้น เนื่องจากต้องจ่ายดอกเบี้ยในอัตราตลาด
ซึ่งจะส่งผลกระทบต่อผลการดำเนินงานและกำไรสุทธิของบริษัทในอนาคต
โดยหากคิดดอกเบี้ยในอัตราตลาดเท่ากับร้อยละ 7.25 ต่อปี และร้อยละ 7.55 ต่อปี
สำหรับเงินกู้ยืมจากบริษัทแม่และกรรมการของบริษัทในปี 2550 และปี 2551 ตามลำดับ
บริษัทจะมีกำไรก่อนภาษีลดลง 0.47 ล้านบาท และ 1.28 ล้านบาท ตามลำดับ

2) การได้รับการสนับสนุนทางด้านรายได้จากบริษัทที่เกี่ยวข้อง

ตั้งแต่ปี 2549 เป็นต้นมา บริษัทมีการให้บริการสื่อโฆษณาแก่บริษัทที่เกี่ยวข้อง ได้แก่ บริษัท
เจ้าพระยาประกันภัย จำกัด (มหาชน) และบริษัท อาดามัส เวิลด์ จำกัด
โดยมีสัดส่วนรายได้ที่มาจากบริษัทที่เกี่ยวข้องกัน คิดเป็น ร้อยละ 28.01 ร้อยละ 17.55
และร้อยละ 9.25 ของรายได้รวม ในระหว่างปี 2549 - 2551 ตามลำดับ โดยหากในอนาคต
บริษัทไม่ได้รับการสนับสนุนทางด้านรายได้จากบริษัทที่เกี่ยวข้อง
อาจส่งผลกระทบต่อรายได้และผลการดำเนินงานของบริษัทได้ อย่างไรก็ตาม
บริษัทคาดว่าบริษัทคงได้รับผลกระทบจากปัจจัยดังกล่าวไม่มากนัก เนื่องจากที่ผ่านมา
บริษัทมีรายได้และกำไรสุทธิเพิ่มขึ้นมาโดยตลอด
ในขณะที่สัดส่วนรายได้ที่มาจากบริษัทที่เกี่ยวข้องดังกล่าวมีการลดลงอย่างต่อเนื่อง
ซึ่งเป็นผลมาจากการที่บริษัทได้ขยายการให้บริการสื่อโฆษณาอย่างต่อเนื่อง
รวมทั้งการขยายฐานลูกค้าออกไปเพื่อให้ครอบคลุมในแต่ละประเภทธุรกิจ

3) ภาระผูกพันและหนี้สินที่อาจเกิดขึ้นในอนาคต

ณ วันที่ 31 ธันวาคม 2551
บริษัทมีภาระผูกพันและหนี้สินที่อาจจะเกิดขึ้นในอนาคตจากการทำสัญญาเช่าพื้นที่ภายในอาคารศูนย์การค้าสามแห่งและมหาวิทยาลัยแห่งหนึ่ง
เพื่อใช้ในการดำเนินธุรกิจให้บริการสื่อโฆษณา
ซึ่งบริษัทจะได้รับสิทธิในการดำเนินการเป็นระยะเวลา 3-10 ปี
และจะต้องชำระค่าบริการเป็นจำนวนเงินรวม 48.89 ล้านบาท โดยแบ่งได้ดังนี้

  ----------------------------------------------------- -----------------
                                                        ล้านบาท

  ภายในระยะเวลาหนึ่งปี                                     13.74

  ระยะเวลามากกว่าหนึ่งปีถึงห้าปี                               31.74

  ระยะเวลามากกว่าห้าปี                                     3.41

  รวม                                                   48.89
  ----------------------------------------------------- -----------------

ทั้งนี้
ภาระผูกพันข้างต้นยังไม่รวมภาระผูกพันของบริษัทร่วมที่จะเกิดขึ้นในอนาคตสำหรับการให้บริการสื่อโฆษณาระบบดิจิตอลแก่กลุ่มเซ็นทรัล